ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 211/2012 ΤΗΣ ΕΠΙΤΡΟΠΉΣ της 12ης Μαρτίου 2012 σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού. (2) Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές. (3) Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα. (4) Είναι σκόπιμο, οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη εμπορευμάτων στη συνδυασμένη ονοματολογία και δεν είναι σύμφωνες με τον παρόντα κανονισμό να μπορούν να συνεχίσουν να αποτελούν αντικείμενο επίκλησης από τον κάτοχό τους επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2). (5) Η επιτροπή τελωνειακού κώδικα δεν εξέδωσε γνώμη εντός της προθεσμίας που καθόρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα. Άρθρο 2 Οι δεσμευτικές δασμολογικές πληροφορίες που εκδίδουν οι τελωνειακές αρχές των κρατών μελών και δεν είναι σύμφωνες με τον παρόντα κανονισμό μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Μαρτίου 2012.

Ενεργειακή πολιτική


ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Ιανουαρίου 2012 για την περάτωση της διαδικασίας αντιντάμπινγκ σχετικά με τις εισαγωγές οξικού βινυλίου καταγωγής Ηνωμένων Πολιτειών της Αμερικής και για την αποδέσμευση των ποσών που έχουν κατατεθεί ως εγγύηση μέσω των προσωρινών δασμών που επιβλήθηκαν (2012/24/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9, Κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ 1. Έναρξη της διαδικασίας και επιβολή προσωρινών μέτρων (1) Στις 22 Οκτωβρίου 2010 η Επιτροπή έλαβε καταγγελία σύμφωνα με το άρθρο 5 του βασικού κανονισμού που αφορούσε ζημιογόνες εισαγωγές οξικού βινυλίου (στο εξής «το υπό εξέταση προϊόν») καταγωγής Ηνωμένων Πολιτειών της Αμερικής («ΗΠΑ») σε τιμές ντάμπινγκ. (2) Η καταγγελία υποβλήθηκε από την Ineos Oxide Ltd («ο καταγγέλλων»), που αντιπροσωπεύει σημαντικό ποσοστό, στη συγκεκριμένη περίπτωση πάνω από το 25 %, της συνολικής παραγωγής της Ένωσης όσον αφορά το υπό εξέταση προϊόν. (3) Στις 4 Δεκεμβρίου 2010 η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2), την έναρξη διαδικασίας αντιντάμπινγκ όσον αφορά τις εισαγωγές οξικού βινυλίου καταγωγής ΗΠΑ στην Ένωση. (4) Η Επιτροπή, με τον κανονισμό (ΕΚ) αριθ. 821/2011 (3) (στο εξής «προσωρινός κανονισμός»), επέβαλε προσωρινό δασμό αντιντάμπινγκ στις εισαγωγές οξικού βινυλίου, που υπάγεται στον κωδικό ΣΟ 2915 32 00, καταγωγής ΗΠΑ. Β. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (5) Με επιστολή της 4ης Νοεμβρίου 2011 προς την Επιτροπή, ο καταγγέλλων απέσυρε επισήμως την καταγγελία του. (6) Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί, όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης. (7) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Δεν ελήφθησαν παρατηρήσεις που να αφήνουν να εννοηθεί ότι η περάτωση αντιβαίνει στο συμφέρον της Ένωσης. (8) Μετά τη δημοσιοποίηση, ένα ενδιαφερόμενο μέρος ισχυρίστηκε ότι δεν θα έπρεπε να έχει εξαιρεθεί από τον ορισμό του κλάδου παραγωγής της Ένωσης ή ότι, εναλλακτικά, ο προσωρινός κανονισμός θα πρέπει να τροποποιηθεί έτσι ώστε να συμπεριλάβει το μέρος στον εν λόγω ορισμό. Στο πλαίσιο αυτό, θα πρέπει να τονιστεί ότι τα πορίσματα του προσωρινού κανονισμού, με βάση τις πληροφορίες που συγκεντρώθηκαν κατά τη διάρκεια της έρευνας, ήταν προσωρινά, όπως αναφέρεται στην αιτιολογική σκέψη 31 του ίδιου του προσωρινού κανονισμού. Καθώς η διαδικασία αντιντάμπινγκ περατώνεται χωρίς την επιβολή οριστικών μέτρων, ύστερα από την απόσυρση της καταγγελίας, δεν κρίνεται σκόπιμο, σε απόφαση για περάτωση, ούτε να διατυπωθούν οριστικές κρίσεις ούτε να τροποποιηθεί ένας προσωρινός κανονισμός. (9) Υπενθυμίζεται ότι τα συγκεκριμένα πορίσματα είχαν προσωρινό χαρακτήρα. Κατά συνέπεια, κάθε μελλοντική περίπτωση σχετικά με το προϊόν ή τα ενδιαφερόμενα μέρη που αφορά η παρούσα διαδικασία θα αξιολογείται ξεχωριστά. (10) Επομένως, η Επιτροπή συνάγει το συμπέρασμα ότι είναι σκόπιμο να περατωθεί, χωρίς να επιβληθούν μέτρα αντιντάμπινγκ, η διαδικασία αντιντάμπινγκ όσον αφορά τις εισαγωγές του υπό εξέταση προϊόντος καταγωγής ΗΠΑ στην Ένωση. (11) Οποιαδήποτε ποσά έχουν κατατεθεί ως εγγύηση υπό μορφή προσωρινού δασμού δυνάμει του κανονισμού (ΕΕ) αριθ. 821/2011, θα πρέπει να αποδεσμευτούν, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η διαδικασία αντιντάμπινγκ όσον αφορά εισαγωγές οξικού βινυλίου, το οποίο επί του παρόντος υπάγεται στον κωδικό ΣΟ 2915 32 00, καταγωγής Ηνωμένων Πολιτειών της Αμερικής, περατώνεται χωρίς την επιβολή μέτρων αντιντάμπινγκ. Άρθρο 2 Ο κανονισμός (ΕΕ) αριθ. 821/2011 καταργείται. Άρθρο 3 Τα ποσά που κατατέθηκαν ως εγγύηση υπό μορφή προσωρινών δασμών αντιντάμπινγκ σύμφωνα με τον κανονισμό (ΕΚ) αριθ. 821/2011 για τις εισαγωγές οξικού βινυλίου, που επί του παρόντος υπάγεται στον κωδικό ΣΟ 2915 32 00, καταγωγής Ηνωμένων Πολιτειών της Αμερικής αποδεσμεύονται. Άρθρο 4 Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 11 Ιανουαρίου 2012.

Εμπορικές πράξεις

Εμπορική νομοθεσία


ΑΠΌΦΑΣΗ ΤΗΣ ΕΠΙΤΡΟΠΉΣ της 2ας Φεβρουαρίου 2011 για την τροποποίηση της απόφασης 2003/248/ΕΚ όσον αφορά την παράταση των προσωρινών παρεκκλίσεων από ορισμένες διατάξεις της οδηγίας 2000/29/ΕΚ του Συμβουλίου σχετικά με τα φυτά χαμαικεράσου (Fragaria L.), που προορίζονται για φύτευση, πλην σπόρων προς σπορά, καταγωγής Αργεντινής [κοινοποιηθείσα υπό τον αριθμό Ε(2011) 447] (2011/74/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1, Εκτιμώντας τα ακόλουθα: (1) Σύμφωνα με την οδηγία 2000/29/ΕΚ, τα φυτά χαμαικεράσου (Fragaria L.), που προορίζονται για φύτευση, πλην των σπόρων προς σπορά, καταγωγής μη ευρωπαϊκών χωρών, εκτός των μεσογειακών χωρών, Αυστραλίας, Νέας Ζηλανδίας, Καναδά και των ηπειρωτικών πολιτειών των ΗΠΑ, δεν επιτρέπεται, καταρχήν, να εισάγονται στην Ένωση. Ωστόσο, σύμφωνα με την εν λόγω οδηγία, επιτρέπονται παρεκκλίσεις από τον κανόνα αυτό, αν αποδεικνύεται ότι δεν υπάρχει κίνδυνος εξάπλωσης επιβλαβών οργανισμών. (2) Η απόφαση 2003/248/ΕΚ της Επιτροπής (2) επιτρέπει στα κράτη μέλη να προβλέπουν προσωρινά παρεκκλίσεις από ορισμένες διατάξεις της οδηγίας 2000/29/ΕΚ ώστε να επιτραπεί η εισαγωγή φυτών χαμαικεράσου (Fragaria L.), που προορίζονται για φύτευση, πλην σπόρων προς σπορά, καταγωγής Αργεντινής. (3) Οι συνθήκες που δικαιολογούν την παρέκκλιση που προβλέπεται στην απόφαση 2003/248/ΕΚ εξακολουθούν να υφίστανται και δεν υπάρχουν νεότερες πληροφορίες που να παρέχουν λόγους αναθεώρησης των ειδικών όρων. (4) Με την οδηγία 2008/64/ΕΚ της Επιτροπής (3), ο οργανισμός Colletotrichum acutatum Simmonds αφαιρέθηκε από το παράρτημα II μέρος Α τμήμα II στοιχείο γ) της οδηγίας 2000/29/ΕΚ. Συνεπώς, ο οργανισμός αυτός δεν θα πρέπει πλέον να περιλαμβάνεται στο παράρτημα της απόφασης 2003/248/ΕΚ. (5) Βάσει της πείρας που αποκτήθηκε από την εφαρμογή της απόφασης 2003/248/ΕΚ, είναι σκόπιμο να παραταθεί η περίοδος ισχύος της εν λόγω έγκρισης για δέκα έτη. (6) Κατά συνέπεια, η απόφαση 2003/248/ΕΚ θα πρέπει να τροποποιηθεί αναλόγως. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2003/248/ΕΚ τροποποιείται ως εξής: 1) Η δεύτερη παράγραφος του άρθρου 1 της απόφασης 2003/248/ΕΚ αντικαθίσταται από το ακόλουθο κείμενο: «Η έγκριση για τη χορήγηση παρεκκλίσεων, που προβλέπεται στην παράγραφο 1 (στο εξής η “έγκριση”), επιπλέον των όρων των παραρτημάτων I, II και IV της οδηγίας 2000/29/ΕΚ, υπόκειται στους όρους οι οποίοι προβλέπονται στο παράρτημα της παρούσας απόφασης και εφαρμόζεται μόνο στα φυτά που εισάγονται στην Ένωση κατά την περίοδο από 1ης Ιουνίου έως 30 Σεπτεμβρίου κάθε έτους.». 2) Παρεμβάλλεται το ακόλουθο άρθρο 3α: «Άρθρο 3a Η ισχύς της παρούσας απόφασης λήγει στις 30 Σεπτεμβρίου 2020.». 3) Η δεύτερη περίπτωση του σημείου 1γ) του παραρτήματος απαλείφεται. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 2 Φεβρουαρίου 2011.

Εμπορικές πράξεις

Εμπορική νομοθεσία


ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Ιουλίου 2010 για την περάτωση της διαδικασίας κατά των επιδοτήσεων σχετικά με τις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Ινδίας και Μαλαισίας (2010/393/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1) (εφεξής ο «βασικός κανονισμός»), και ιδίως το άρθρο 14, Κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ (1) Στις 30 Ιουνίου 2009 η Ευρωπαϊκή Επιτροπή («η Επιτροπή») έλαβε καταγγελία, σύμφωνα με την οποία οι εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Ινδίας και Μαλαισίας αποτελούν αντικείμενο ζημιογόνων επιδοτήσεων (οι «ενδιαφερόμενες χώρες»). (2) Η καταγγελία υποβλήθηκε από το Ευρωπαϊκό Βιομηχανικό Ινστιτούτο Συνδετήρων (EIFI) εξ ονόματος των παραγωγών που αντιπροσωπεύουν μεγάλο μέρος, στη συγκεκριμένη περίπτωση πάνω από το 25 % της συνολικής παραγωγής της Ένωσης, ορισμένων συνδετήρων και μερών αυτών από ανοξείδωτο χάλυβα, σύμφωνα με το άρθρο 9 παράγραφος 1 και το άρθρο 10 παράγραφος 6 του βασικού κανονισμού. (3) Η καταγγελία περιείχε αποδεικτικά εκ πρώτης όψεως στοιχεία ως προς την ύπαρξη επιδοτήσεων και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας κατά των επιδοτήσεων. (4) Πριν από την έναρξη της διαδικασίας και σύμφωνα με το άρθρο 10 παράγραφος 7 του βασικού κανονισμού, η Επιτροπή γνωστοποίησε στις κυβερνήσεις των ενδιαφερόμενων χωρών ότι είχε λάβει δεόντως τεκμηριωμένη καταγγελία σύμφωνα με την οποία οι επιδοτούμενες εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής των εν λόγω χωρών προκαλούσαν σημαντική ζημία στον κλάδο παραγωγής της Ένωσης. Οι κυβερνήσεις των εν λόγω χωρών κλήθηκαν χωριστά σε διαβουλεύσεις με σκοπό να διευκρινιστεί η κατάσταση όσον αφορά το περιεχόμενο της καταγγελίας και να επιτευχθεί αμοιβαία αποδεκτή λύση. Κατά τη διάρκεια των διαβουλεύσεων δεν κατέστη δυνατή η επίτευξη αμοιβαία αποδεκτής λύσης. (5) Η Επιτροπή, ύστερα από διαβουλεύσεις με τη συμβουλευτική επιτροπή, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2), κίνησε διαδικασία κατά των επιδοτήσεων σχετικά με τις εισαγωγές στην Ένωση ορισμένων συνδετήρων και μερών αυτών από ανοξείδωτο χάλυβα καταγωγής των εν λόγω χωρών, που επί του παρόντος υπάγονται στους κωδικούς ΣΟ 7318 12 10, 7318 14 10, 7318 15 30, 7318 15 51, 7318 15 61 και 7318 15 70. (6) Την ίδια ημέρα η Επιτροπή κίνησε διαδικασία αντιντάμπινγκ σχετικά με τις εισαγωγές στην Ένωση ορισμένων συνδετήρων και μερών αυτών από ανοξείδωτο χάλυβα καταγωγής των εν λόγω χωρών (3). (7) Η Επιτροπή έστειλε ερωτηματολόγια στον κλάδο παραγωγής της Ένωσης και σε όλες τις γνωστές ενώσεις παραγωγών στην Ένωση, στους παραγωγούς-εξαγωγείς στις εν λόγω χώρες, σε όλες τις ενώσεις παραγωγών-εξαγωγέων, στους εισαγωγείς, σε όλες τις γνωστές ενώσεις εισαγωγέων και στις αρχές των ενδιαφερόμενων χωρών. Οι ενδιαφερόμενοι είχαν την ευκαιρία να υποβάλουν γραπτώς τις απόψεις τους και να ζητήσουν ακρόαση εντός της προθεσμίας που οριζόταν στην ανακοίνωση. B. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (8) Με επιστολή της 1ης Απριλίου 2010 στην Επιτροπή το EIFI απέσυρε επισήμως την καταγγελία. (9) Σύμφωνα με το άρθρο 14 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης. (10) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους παρασχέθηκε η ευκαιρία να διατυπώσουν τις παρατηρήσεις τους. Δεν ελήφθησαν παρατηρήσεις που να υποδεικνύουν ότι η περάτωση αυτή δεν θα ήταν προς το συμφέρον της Ένωσης. (11) Η Επιτροπή, επομένως, καταλήγει στο συμπέρασμα ότι η διαδικασία κατά των επιδοτήσεων σχετικά με τις εισαγωγές στην ένωση ορισμένων συνδετήρων και μερών αυτών από ανοξείδωτο χάλυβα καταγωγής των εν λόγω χωρών πρέπει να περατωθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η διαδικασία κατά των επιδοτήσεων σχετικά με τις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Ινδίας και Μαλαισίας, που επί του παρόντος υπάγονται στους ΣΟ κωδικούς 7318 12 10, 7318 14 10, 7318 15 30, 7318 15 51, 7318 15 61 και 7318 15 70, περατώνεται με την παρούσα απόφαση. Άρθρο 2 Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 14 Ιουλίου 2010.

Εμπορικές πράξεις

Εμπορική νομοθεσία


ΑΠΌΦΑΣΗ 2010/576/ΚΕΠΠΑ ΤΟΥ ΣΥΜΒΟΥΛΊΟΥ της 23ης Σεπτεμβρίου 2010 σχετικά με την αστυνομική αποστολή της Ευρωπαϊκής Ένωσης για τη μεταρρύθμιση του τομέα της ασφάλειας (ΜΤΑ) και τη διασύνδεσή της με τη δικαιοσύνη στη Λαϊκή Δημοκρατία του Κονγκό (EUPOL RD Congo) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 28 και το άρθρο 43 παράγραφος 2, Εκτιμώντας τα ακόλουθα: (1) Στις 12 Ιουνίου 2007, το Συμβούλιο υιοθέτησε την κοινή δράση 2007/405/ΚΕΠΠΑ (1) σχετικά με την αστυνομική αποστολή της Ευρωπαϊκής Ένωσης για τη μεταρρύθμιση του τομέα της ασφάλειας (ΜΤΑ) και τη διασύνδεσή της με τη δικαιοσύνη στη Λαϊκή Δημοκρατία του Κονγκό (EUPOL RD Congo) (στο εξής «EUPOL RD Congo» ή «Αποστολή»). (2) Στις 23 Ιουνίου 2008, το Συμβούλιο υιοθέτησε την κοινή δράση 2008/485/ΚΕΠΠΑ (2) που τροποποιεί και παρατείνει την κοινή δράση 2007/405/ΚΕΠΠΑ έως τις 30 Ιουνίου 2009. (3) Στις 15 Ιουνίου 2009, το Συμβούλιο υιοθέτησε την κοινή δράση 2009/466/ΚΕΠΠΑ (3) που τροποποιεί και παρατείνει την κοινή δράση 2007/405/ΚΕΠΠΑ έως τις 30 Ιουνίου 2010. (4) Στις 14 Ιουνίου 2010, το Συμβούλιο υιοθέτησε την απόφαση 2010/329/ΚΕΠΠΑ (4) του Συμβουλίου που τροποποιεί και παρατείνει την κοινή δράση 2007/405/ΚΕΠΠΑ έως τις 30 Σεπτεμβρίου 2010. (5) Η EUPOL RD Congo θα πρέπει να συνεχισθεί για ένα ακόμα έτος, μέχρι τις 30 Σεπτεμβρίου 2011. (6) Η δομή διοίκησης και ελέγχου της Αποστολής δεν θα πρέπει να θίγει τη συμβατική ευθύνη του αρχηγού της Αποστολής έναντι της Επιτροπής όσον αφορά την εκτέλεση του προϋπολογισμού της Αποστολής. (7) Το Κέντρο Επιφυλακής που έχει συσταθεί εντός της Γενικής Γραμματείας του Συμβουλίου θα πρέπει να ενεργοποιηθεί για την εν λόγω Αποστολή. (8) Η Αποστολή θα διεξαχθεί υπό συνθήκες που ενδέχεται να επιδεινωθούν και είναι δυνατόν να υπονομεύσουν την επίτευξη των στόχων της κοινής εξωτερικής πολιτικής και πολιτικής ασφαλείας (ΚΕΠΠΑ), όπως ορίζονται στο άρθρο 21 της Συνθήκης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Αποστολή 1. Η αστυνομική αποστολή της Ευρωπαϊκής Ένωσης για τη μεταρρύθμιση του τομέα της ασφάλειας (ΜΤΑ) και τη διασύνδεσή της με τη δικαιοσύνη στη Λαϊκή Δημοκρατία του Κονγκό (εφεξής «EUPOL RD Congo» ή «Αποστολή»), η οποία συστάθηκε με την κοινή δράση 2007/405/ΚΕΠΠΑ, παρατείνεται από την 1η Οκτωβρίου 2010 έως την 30ή Σεπτεμβρίου 2011. 2. Η EUPOL RD Congo ενεργεί σύμφωνα με την περιγραφή της αποστολής που ορίζεται στο άρθρο 2 και εκτελεί τα καθήκοντα που ορίζονται στο άρθρο 3. Εργάζεται χωρίς να θίγει τον κυρίαρχο ρόλο της ΛΔΚ στην μεταρρύθμιση του τομέα της ασφάλειας. Άρθρο 2 Περιγραφή της αποστολής 1. Προκειμένου να ωριμάσει περισσότερο και να καταστεί πιο βιώσιμη η διαδικασία μεταρρύθμισης της Εθνικής Αστυνομίας του Κονγκό(PNC), η EUPOL RD Congo επικουρεί τις αρχές της χώρας στην υλοποίηση του προγράμματος δράσης για την αστυνομία, το οποίο καλύπτει τις προτεραιότητες της διαδικασίας μεταρρύθμισης της αστυνομίας για την περίοδο 2010-2012 και βασίζεται στις κατευθυντήριες γραμμές του στρατηγικού πλαισίου. Η EUPOL RD Congo επικεντρώνεται σε συγκεκριμένες δραστηριότητες και έργα στήριξης της δράσης της στο στρατηγικό επίπεδο της μεταρρυθμιστικής διαδικασίας, στην οικοδόμηση ικανοτήτων και στην ενίσχυση της διασύνδεσης μεταξύ της PNC και του ευρύτερου συστήματος ποινικής δικαιοσύνης, με στόχο την καλύτερη υποστήριξη των προσπαθειών καταπολέμησης της σεξουαλικής βίας και της ατιμωρησίας. Η EUPOL RD Congo συντονίζει τη δράση της και συνεργάζεται στενά με άλλους ενωσιακούς, διεθνείς και διμερείς δωρητές, ώστε να αποφεύγεται η επικάλυψη ενεργειών. 2. Οι ιδιαίτεροι στόχοι της Αποστολής είναι: α) η στήριξη του συνολικού στρατηγικού συντονισμού της διαδικασίας ΜΤΑ στη Λαϊκή Δημοκρατία του Κογκό («ΛΔΚ») με ιδιαίτερη έμφαση στη μεταρρύθμιση της Εθνικής Αστυνομίας του Κογκό και στη συνεργασία της με τις δικαστικές αρχές· β) η στήριξη της μεταρρύθμισης της αστυνομίας και της βελτίωσης της αποτελεσματικότητας και της λογοδοσίας της, μέσω της παροχής πρακτικής βοηθείας, παρακολούθησης και συμβουλών· γ) επαύξηση των γνώσεων και των ικανοτήτων των ανωτέρων αξιωματικών της PNC, των εκπαιδευτών και των εκπαιδευτικών συστημάτων, περιλαμβανομένης και της παροχής μαθημάτων στρατηγικής εκπαίδευσης· δ) η στήριξη των προσπαθειών καταπολέμησης της ατιμωρησίας στους τομείς των ανθρωπίνων δικαιωμάτων και της σεξουαλικής βίας. 3. Η Αποστολή θα διαθέτει μια Μονάδα σχεδιασμού για την εκπόνηση και εκτέλεση σχεδίων. Η Αποστολή θα συμβουλεύει τα κράτη μέλη και τα τρίτα κράτη και θα συντονίζει και διευκολύνει, υπό την ευθύνη τους, την εκτέλεση των σχεδίων σε τομείς ενδιαφέροντος για την Αποστολή και στα πλαίσια της προώθησης των στόχων της. Άρθρο 3 Καθήκοντα της Αποστολής Για να επιτύχει τους στόχους της, η EUPOL RD Congo έχει τα ακόλουθα καθήκοντα: 1) υποστήριξη του στρατηγικού συντονισμού της διαδικασίας ΜΤΑ γενικά, με ιδιαίτερη έμφαση στην μεταρρύθμιση της PNC και στην συνεργασία της με τις δικαστικές αρχές: - θα στηρίξει το έργο και την ανάπτυξη της επιτροπής παρακολούθησης της μεταρρύθμισης της αστυνομίας (ΕΠΜΑ) και των ομάδων εργασίας της, μεταξύ άλλων και μέσω της συνδρομής στην προετοιμασία του σχετικού νομικού και ρυθμιστικού πλαισίου για τη μεταρρύθμιση της αστυνομίας, προκειμένου να συνεισφέρει στην οριστικοποίηση του σχεδιασμού, - θα συνεισφέρει και θα προσφέρει συμβουλές σχετικά με τη συγκρότηση και την ανάπτυξη των φορέων που θα δημιουργηθούν για τη μεταρρύθμιση της αστυνομίας, συμβάλλοντας στις δραστηριότητές τους μέσω της παροχής εξειδικευμένης γνώσης στους τομείς που σχετίζονται περισσότερο με την εφαρμογή της μεταρρύθμισης της αστυνομίας, - θα συμβάλει στην ενδυνάμωση των δεσμών μεταξύ του υπουργείου εσωτερικών και του υπουργείου δικαιοσύνης για να αυξηθεί η συνεργασία και η κατανόηση μεταξύ τους, - θα συμμετάσχει στις εργασίες της μεικτής επιτροπής δικαιοσύνης και να συνδράμει, όπως κρίνεται σκόπιμο, στην επανεξέταση του ποινικού νομικού πλαισίου, υποστηρίζοντας παράλληλα αν χρειαστεί και τη μεικτή επιτροπή αμύνης με σκοπό τη στήριξη της συνοχής και της συνέπειας μεταξύ των διαφορετικών πυλώνων της ΜΤΑ, - θα συμμετάσχει στις ευρύτερες προσπάθειες και δραστηριότητες της ΕΕ για τη στήριξη του διυπουργικού συντονισμού και της συνεκτικότητας· 2) στήριξη της μεταρρύθμισης της αστυνομίας και της βελτίωσης της αποτελεσματικότητας και της λογοδοσίας της PNC, μέσω της παροχής πρακτικής βοηθείας, παρακολούθησης και συμβουλών: - θα παρέχει συμβουλές για τον σχεδιασμό και την εφαρμογή επαρκούς οργανωτικής δομής της εθνικής αστυνομίας και στήριξη δραστηριοτήτων συλλογής δεδομένων, με σκοπό τη λεπτομερή καταγραφή των αστυνομικών, - θα συνδράμει, θα παρακολουθεί και θα παρέχει συμβουλές στο προσωπικό, προσφεύγοντας σε ομαδοποίηση, αν χρειαστεί, στις τεχνικές διευθύνσεις στο πλαίσιο της Επιθεώρησης της PNC και του Αρχηγείου της, ώστε να παρέχει συμβουλές και βοήθεια για την υλοποίηση των μεταρρυθμιστικών έργων και για την ενσωμάτωση όλων των αστυνομικών υπηρεσιών σε έναν ενιαίο φορέα. Κατά την εκτέλεση του καθήκοντος αυτού η Αποστολή πρέπει να συντονίσει τις ενέργειές της με την επιχείρηση MONUSCO του ΟΗΕ, λαμβανομένης υπ’ όψιν της ανάπτυξης του προσωπικού της επιχείρησης αυτής σε ολόκληρη την επικράτεια του Κονγκό, - θα στηρίξει την ενσωμάτωση της δικαστικής αστυνομίας (Police Judiciaire des Parquets) στην PNC, ώστε να επιτευχθεί η απαραίτητη διασύνδεση μεταξύ της δικαστικής αστυνομίας και της εισαγγελίας. Προς τούτο η Αποστολή θα δίνει συμβουλές, όπως κρίνεται σκόπιμο, στους βασικούς παράγοντες του τομέα της ποινικής δικαιοσύνης, σε στενή συνεργασία με την Επιτροπή και τα προγράμματα εταίρων, - θα στηρίξει τη νεοσυσταθείσα υπηρεσία εσωτερικού ελέγχου της αστυνομίας (Inspection Générale d’Audit), ενισχύοντας τη θεσμική και επιχειρησιακή της ικανότητα για να παράσχει στους πολίτες και τις αρχές ένα βασικό όργανο δημοκρατικού ελέγχου των αστυνομικών δυνάμεων, - θα στηρίζει και θα συμβουλεύει την δικαστική αστυνομία της Κινσάσα, ιδίως μέσω της Police de Recherche et d Intervention, ώστε να βελτιώσει τις επιδόσεις της και την ικανότητα της να προλαμβάνει την εγκληματικότητα και να διερευνά αποτελεσματικά τα εγκλήματα, - θα στηρίξει την υλοποίηση του σχεδίου δράσης για την αστυνομία, ώστε να επιτρέψει στην PNC να έχει στη διάθεσή της, στον μεγαλύτερο δυνατόν βαθμό, τα εργαλεία, τις διαδικασίες λήψης αποφάσεων και τα μέσα για τη κατάλληλη διαφύλαξη της δημόσιας τάξης, με πλήρη σεβασμό των θεμελιωδών ελευθεριών που προβλέπονται από το Σύνταγμα και των διεθνών κανόνων για τα δικαιώματα του ανθρώπου, - θα βοηθήσει την PNC να αναβαθμίσει τον συντονισμό, τη συνοχή και την ευελιξία της διαδικασίας λήψης αποφάσεων, στηρίζοντας την ενίσχυση του κέντρου διοίκησης και ελέγχου καθώς και του κέντρου επιχειρήσεων της Κινσάσα, σε στενή συνεργασία με άλλους εταίρους που ήδη εργάζονται στον τομέα αυτόν, - θα συνεισφέρει στην οριστικοποίηση ενός σχεδίου τοπικής αστυνόμευσης (police de proximité) και θα συμμετάσχει στο πιλοτικό έργο της Commissariat de Reference, με στόχο την ενδυνάμωση της εμπιστοσύνης μεταξύ του πληθυσμού και της αστυνομίας και την ενίσχυση της ασφάλειας τόσο αντικειμενικά όσο και στην αντίληψη του πληθυσμού· 3) αύξηση των γνώσεων και της ικανότητας των ανωτέρων αξιωματικών, εκπαιδευτών και εκπαιδευτικών συστημάτων της PNC, παρέχοντας και μαθήματα στρατηγικής εκπαίδευσης: - θα συνδράμει στην ενίσχυση των εκπαιδευτικών δυνατοτήτων της Σχολής Αξιωματικών της Δικαστικής Αστυνομίας της Κινσάσα, - θα στηρίξει τη σύσταση και τη λειτουργία της Αστυνομικής Ακαδημίας της Kasapa στο Lubumbashi, μεταξύ άλλων σε επίπεδο υλικοτεχνικής μέριμνας και εξοπλισμού, - θα στηρίξει την επαγγελματική ανάπτυξη των ανωτέρων αξιωματικών της PNC για να βελτιωθεί η διοικητική και διαχειριστική τους επάρκεια, - θα αξιολογήσει τις τρέχουσες εκπαιδευτικές ανάγκες και πόρους της PNC, - θα συμβάλει στον καθορισμό του ρυθμιστικού και εκπαιδευτικού πλαισίου για τον εγκαινιασμό και τη λειτουργία της Αστυνομικής Ακαδημίας, - θα αναπτύξει και να εισάγει εγχειρίδια PNC για την βασική και ειδική εκπαίδευση, - θα συμβάλει στη θεσμοποίηση της κοινοτικής αστυνομίας (Police de proximité) με τη βοήθεια εκπαίδευσης, - θα συμμετάσχει στην επιλογή και την εκπαίδευση εκπαιδευτών για την αστυνομία, - θα παράσχει ειδικευμένη κατάρτιση σε τομείς που στηρίζουν την εκπλήρωση της εντολής της Αποστολής· 4) στήριξη των προσπαθειών καταπολέμησης της ατιμωρησίας στους τομείς των ανθρωπίνων δικαιωμάτων και της σεξουαλικής βίας: - θα συνδράμει τις σχετικές ομάδες της ΕΠΜΑ και των φορέων εφαρμογής της μεταρρύθμισης της αστυνομίας, - θα στηρίξει την ανάπτυξη συνεκτικής πολιτικής για την PNC και την Inspection Générale d’Audit κατά της σεξουαλικής βίας, - θα συνδράμει στη δημιουργία, στην παρακολούθηση και στη στήριξη ειδικευμένων μονάδων εντός της αστυνομίας που θα ασχολούνται με την καταπολέμηση της σεξουαλικής βίας, των εγκλημάτων κατά των παιδιών και της ατιμωρησίας και αύξηση της επιχειρησιακής τους ικανότητος μέσω πρακτικής βοηθείας, παρακολούθησης και συμβουλών, - θα στηρίξει την οργάνωση δράσεων με στόχο την ενίσχυση της ευαισθητοποίησης των αστυνομικών για το πρόβλημα της σεξουαλικής βίας και της ατιμωρησίας, - θα φροντίσει για την παρακολούθηση και τη συνέχεια των δραστηριοτήτων της PNC και των δικαστικών δραστηριοτήτων στον τομέα, παρέχοντας συμβουλές, όπως κρίνεται σκόπιμο, στους αρμόδιους εκπροσώπους των εισαγγελικών υπηρεσιών, των στρατιωτικών δικαστηρίων και της δικαστικής αστυνομίας, σε συντονισμό με άλλους βασικούς εθνικούς και διεθνείς παράγοντες· 5) λοιπά καθήκοντα/Μονάδα σχεδιασμού: - θα στηρίζει την Επιτροπή με όποιον τρόπο χρειαστεί, ιδίως στα σχέδιά της για τη δημιουργία ολοκληρωμένου συστήματος διαχείρισης ανθρώπινων πόρων και απογραφής των αστυνομικών, - θα καταρτίσει και θα υλοποιήσει σχέδια μέσω της ανωτέρω Μονάδας, προκειμένου να διασφαλίσει την ορθή χρήση των πόρων που χορηγούνται από τον προϋπολογισμό της ΚΕΠΠΑ για την υλοποίησή τους. Το προσωπικό της Μονάδας μπορεί επίσης να στηρίξει τα κράτη μέλη και τα τρίτα κράτη που χρειάζονται στήριξη, μέσα στα όρια των μέσων και των δυνατοτήτων της Αποστολής, εξασφαλίζοντας ενισχυμένο συντονισμό και τεχνική βοήθεια για τα δικά τους έργα και υπό τη δική τους ευθύνη. Όλες οι δραστηριότητες της Μονάδας θα εκτελούνται στο πλαίσιο της εντολής της Αποστολής και θα συμπληρώνουν τις δραστηριότητες που υλοποιεί η EUPOL RD Congo. Άρθρο 4 Δομή της Αποστολής 1. Η EUPOL RD Congo έχει την ακόλουθη δομή: α) αρχηγείο στην Κινσάσα: το αρχηγείο απαρτίζεται από το Γραφείο του αρχηγού της Αποστολής και το προσωπικό του αρχηγείου, και εκτελεί όλα τα απαραίτητα καθήκοντα παροχής στρατηγικών και επιχειρησιακών συμβουλών, διοίκησης και ελέγχου, υποστήριξης της αποστολής και διοικητικής στήριξης· β) τοπικά γραφεία στη Goma. Οι επιπτώσεις της Αποστολής σε ολόκληρη τη χώρα μπορεί επίσης να απαιτήσουν την ανάληψη εγχώριων δράσεων και ενδεχομένως (και σε πιο μακροπρόθεσμο ορίζοντα) την προσωρινή παρουσία εμπειρογνωμόνων σε άλλες τοποθεσίες, και πάλι εφόσον το επιτρέπουν οι συνθήκες ασφαλείας. 2. Τα θέματα της παραγράφου 1 ρυθμίζονται λεπτομερέστερα στο σχέδιο επιχειρήσεων (OPLAN). Άρθρο 5 Διοικητής Μη Στρατιωτικών Επιχειρήσεων 1. Διοικητής Μη Στρατιωτικών Επιχειρήσεων της EUPOL RD Congo αναλαμβάνει ο διευθυντής της Μη Στρατιωτικής Δυνατότητας Προγραμματισμού και Διεξαγωγής Επιχειρήσεων (CPCC). 2. Ο διοικητής Μη Στρατιωτικών Επιχειρήσεων, υπό τον πολιτικό έλεγχο και τη στρατηγική καθοδήγηση της Επιτροπής Πολιτικής και Ασφάλειας (ΕΠΑ) και υπό τη γενική εξουσία της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφάλειας, ασκεί τη διοίκηση και τον έλεγχο της EUPOL RD Congo στο στρατηγικό επίπεδο. 3. Ο διοικητής Μη Στρατιωτικών Επιχειρήσεων εξασφαλίζει την ορθή και αποτελεσματική εφαρμογή των αποφάσεων του Συμβουλίου και της ΕΠΑ, μεταξύ άλλων δίδοντας εντολές στο στρατηγικό επίπεδο, όπως απαιτείται, προς τον αρχηγό της Αποστολής και παρέχοντάς του συμβουλές και τεχνική στήριξη. 4. Όλα τα μέλη του αποσπασμένου προσωπικού παραμένουν πλήρως υπό τις εντολές των εθνικών αρχών του οικείου αποσπώντος κράτους ή θεσμικού οργάνου της ΕΕ. Οι εθνικές αρχές μεταβιβάζουν τον επιχειρησιακό έλεγχο (OPCON) του προσωπικού τους στον διοικητή Μη Στρατιωτικών Επιχειρήσεων. 5. Ο διοικητής Μη Στρατιωτικών Επιχειρήσεων έχει τη γενική ευθύνη να εξασφαλίζει ότι η ΕΕ ασκεί δεόντως το καθήκον επιμέλειας. 6. Ο διοικητής Μη Στρατιωτικών Επιχειρήσεων και ο ειδικός εντεταλμένος της ΕΕ (ΕΕΕΕ) διαβουλεύονται μεταξύ τους επί θεμάτων της μεταρρύθμισης του τομέα ασφαλείας, και της υποστήριξης σε περιφερειακό επίπεδο, ανάλογα με τις ανάγκες. Άρθρο 6 Αρχηγός της Αποστολής 1. O αρχηγός της Αποστολής είναι υπεύθυνος για την Αποστολή και ασκεί τη διοίκηση και τον έλεγχο της στο θέατρο των επιχειρήσεων. 2. Ο αρχηγός της Αποστολής ασκεί τον επιχειρησιακό έλεγχο του προσωπικού που προέρχεται από τα συνεισφέροντα κράτη και έχει τοποθετηθεί από τον διοικητική Μη Στρατιωτικών Επιχειρήσεων, έχει δε τη διοικητική και υλικοτεχνική ευθύνη, μεταξύ άλλων, για τα περιουσιακά στοιχεία, τους πόρους και τις πληροφορίες που τίθενται στη διάθεση της Αποστολής. 3. O αρχηγός της Αποστολής εκδίδει εντολές προς το σύνολο του προσωπικού της με στόχο την αποτελεσματική διεξαγωγή της EUPOL RD Congo στο θέατρο των επιχειρήσεων, αναλαμβάνοντας τον συντονισμό και την καθημερινή διαχείρισή της και ακολουθώντας τις στρατηγικού επιπέδου εντολές του διοικητή Μη Στρατιωτικών Επιχειρήσεων. 4. Ο αρχηγός της Αποστολής είναι υπεύθυνος για την εκτέλεση του προϋπολογισμού της. Για τον σκοπό αυτό, ο αρχηγός της Αποστολής υπογράφει σύμβαση με την Επιτροπή. 5. Ο αρχηγός της Αποστολής είναι υπεύθυνος για τον πειθαρχικό έλεγχο του προσωπικού. Όσον αφορά το αποσπασμένο προσωπικό, τυχόν πειθαρχικά μέτρα επιβάλλονται από την οικεία εθνική ή ενωσιακή αρχή. 6. Ο αρχηγός της Αποστολής εκπροσωπεί την EUPOL RD Congo στην περιοχή των επιχειρήσεων και εξασφαλίζει την κατάλληλη προβολή της. 7. Ο αρχηγός της Αποστολής συντονίζει τις δράσεις της EUPOL RD Congo, όπως κρίνεται σκόπιμο, με άλλους φορείς της ΕΕ που δραστηριοποιούνται στην περιοχή. Χωρίς να θίγεται η δομή διοίκησης, ο αρχηγός της Αποστολής λαμβάνει τοπική πολιτική καθοδήγηση επί θεμάτων της μεταρρύθμισης του τομέα ασφαλείας και της υποστήριξης σε περιφερειακό επίπεδο από τον ΕΕΕΕ. Άρθρο 7 Προσωπικό 1. H EUPOL RD Congo στελεχώνεται πρωτίστως με προσωπικό που αποσπάται από κράτη μέλη ή όργανα της ΕΕ. Κάθε κράτος μέλος ή όργανο της ΕΕ βαρύνεται με τις δαπάνες του προσωπικού που αποσπά, συμπεριλαμβανομένων των εξόδων ταξιδιού προς και από τον τόπο απασχόλησης, των μισθών, της ιατροφαρμακευτικής περίθαλψης και των επιδομάτων πλην των ημερήσιων αποζημιώσεων, καθώς και των επιδομάτων δυσμενών συνθηκών και κινδύνου. 2. Η Αποστολή προσλαμβάνει διεθνές πολιτικό προσωπικό και τοπικό προσωπικό με συμβάσεις εργασίας εάν η εκτέλεση των απαιτούμενων καθηκόντων δεν καλύπτεται από το προσωπικό που αποσπάται από κράτη μέλη. Εάν δεν υποβληθούν αιτήσεις από πρόσωπα καταλλήλων προσόντων προερχόμενα από τα κράτη μέλη, μπορούν εξαιρετικώς και σε δεόντως δικαιολογημένες περιστάσεις να προσλαμβάνονται υπήκοοι συμμετεχόντων τρίτων κρατών με σύμβαση, αναλόγως των αναγκών. 3. Όλα τα μέλη του προσωπικού τηρούν τους στοιχειώδεις κανόνες ασφάλειας των επιχειρήσεων που ισχύουν ειδικά για την Αποστολή, καθώς και το σχέδιο ασφάλειας της Αποστολής, στο οποίο στηρίζεται η πολιτική της ΕΕ για την ασφάλεια στον τόπο των επιχειρήσεων. Όσον αφορά την προστασία των διαβαθμισμένων πληροφοριών της ΕΕ στις οποίες τους χορηγείται πρόσβαση κατά την εκτέλεση των καθηκόντων τους, όλα τα μέλη του προσωπικού τηρούν τις αρχές και τους στοιχειώδεις κανόνες ασφαλείας που ορίζονται από τους κανονισμούς ασφαλείας του Συμβουλίου (5). Άρθρο 8 Καθεστώς της Αποστολής και του προσωπικού 1. Το καθεστώς της Αποστολής και του προσωπικού της, συμπεριλαμβανομένων, κατά περίπτωση, των προνομίων, των ασυλιών και των περαιτέρω εγγυήσεων που απαιτούνται για την ολοκλήρωση και την εύρυθμη λειτουργία της Αποστολής, συμφωνείται βάσει της διαδικασίας του άρθρου 37 της Συνθήκης. 2. Την ευθύνη έναντι τυχόν αξιώσεων που συνδέονται με την απόσπαση και προβάλλονται από, ή σχετικά με, μέλος του προσωπικού φέρει το κράτος ή το θεσμικό όργανο της ΕΕ που έχει αποσπάσει το συγκεκριμένο μέλος του προσωπικού. Το εν λόγω κράτος ή θεσμικό όργανο της ΕΕ είναι υπεύθυνο για την άσκηση τυχόν δίωξης κατά του αποσπασθέντος. 3. Οι όροι απασχόλησης, τα δικαιώματα και οι υποχρεώσεις του διεθνούς και τοπικού πολιτικού προσωπικού καθορίζονται στις συμβάσεις μεταξύ του αρχηγού της Αποστολής και των μελών του προσωπικού. Άρθρο 9 Δομή διοίκησης 1. Η EUPOL RD Congo έχει ενοποιημένη δομή διοίκησης ως επιχείρηση διαχείρισης κρίσεων. 2. Υπό την ευθύνη του Συμβουλίου και της ΥΕ, η ΕΠΑ ασκεί τον πολιτικό έλεγχο και τη στρατηγική καθοδήγηση της EUPOL RD Congo. 3. Ο διοικητής Μη Στρατιωτικών Επιχειρήσεων, υπό τον πολιτικό έλεγχο και τη στρατηγική καθοδήγηση της ΕΠΑ και υπό τη γενική εξουσία της ΥΕ, ασκεί τη διοίκηση και τον έλεγχο της EUPOL RD Congo στο στρατηγικό επίπεδο και, με την ιδιότητά του αυτή, εκδίδει εντολές προς τον αρχηγό της Αποστολής και του παρέχει συμβουλές και τεχνική στήριξη. 4. Ο διοικητής Μη Στρατιωτικών Επιχειρήσεων αναφέρεται στο Συμβούλιο μέσω της ΥΕ. 5. Ο αρχηγός της Αποστολής ασκεί τη διοίκηση και τον έλεγχο της EUPOL RD Congo στο θέατρο των επιχειρήσεων και λογοδοτεί απευθείας στον διοικητή Μη Στρατιωτικών Επιχειρήσεων. Άρθρο 10 Πολιτικός έλεγχος και στρατηγική καθοδήγηση 1. Η ΕΠΑ ασκεί, υπό την ευθύνη του Συμβουλίου και της ΥΕ, τον πολιτικό έλεγχο και τη στρατηγική καθοδήγηση της Αποστολής. Με την παρούσα απόφαση, το Συμβούλιο εξουσιοδοτεί την ΕΠΑ να λαμβάνει τις σχετικές αποφάσεις σύμφωνα με το άρθρο 38 τρίτη παράγραφος της Συνθήκης. Η εξουσιοδότηση αυτή καλύπτει τον διορισμό του αρχηγού της Αποστολής, με πρόταση της ΥΕ, και την τροποποίηση του CONOPS και του OPLAN. Το Συμβούλιο διατηρεί την εξουσία λήψης αποφάσεων σχετικά με τους στόχους και τον τερματισμό της Αποστολής. 2. Η ΕΠΑ ενημερώνει το Συμβούλιο σε τακτά χρονικά διαστήματα. 3. Η ΕΠΑ λαμβάνει, σε τακτά χρονικά διαστήματα και ανάλογα με τις ανάγκες, εκθέσεις από τον διοικητή Μη Στρατιωτικών Επιχειρήσεων και τον αρχηγό της Αποστολής για ζητήματα που εμπίπτουν στην αντίστοιχη αρμοδιότητά τους. Άρθρο 11 Συμμετοχή τρίτων κρατών 1. Με την επιφύλαξη της αυτονομίας της ΕΕ όσον αφορά τη λήψη αποφάσεων και του ενιαίου θεσμικού πλαισίου της, τρίτα κράτη μπορούν να κληθούν να συνεισφέρουν στην Αποστολή, υπό την προϋπόθεση ότι αναλαμβάνουν τα έξοδα του προσωπικού που αποσπούν, συμπεριλαμβανομένων των μισθών, της ασφάλισης κατά παντός κινδύνου, των ημερήσιων αποζημιώσεων και των εξόδων ταξιδιού προς και από τη ΛΔΚ, και εφόσον συμβάλλουν στην κάλυψη των λειτουργικών δαπανών της Αποστολής, αναλόγως των αναγκών. 2. Τα τρίτα κράτη που συνεισφέρουν στην Αποστολή έχουν τα ίδια δικαιώματα και τις ίδιες υποχρεώσεις με τα κράτη μέλη της ΕΕ όσον αφορά την καθημερινή διαχείριση της Αποστολής. 3. Το Συμβούλιο εξουσιοδοτεί την ΕΠΑ να αποφασίζει για την αποδοχή των προτεινόμενων συνεισφορών και τη σύσταση επιτροπής συνεισφερόντων. 4. Η συμμετοχή τρίτων κρατών ρυθμίζεται λεπτομερέστερα σε συμφωνίες που συνάπτονται σύμφωνα το άρθρο 37 της Συνθήκης και, εφόσον απαιτείται, σε συμπληρωματικές τεχνικές συμφωνίες. Όταν η ΕΕ και τρίτο κράτος συνάπτουν συμφωνία που θεσπίζει πλαίσιο για τη συμμετοχή του εν λόγω τρίτου κράτους σε ενωσιακές επιχειρήσεις διαχείρισης κρίσεων, οι διατάξεις της συμφωνίας αυτής εφαρμόζονται στο πλαίσιο της Αποστολής. Άρθρο 12 Ασφάλεια 1. Ο διοικητής Μη Στρατιωτικών Επιχειρήσεων σε συνεργασία με την Υπηρεσία Ασφαλείας του Συμβουλίου διευθύνει τον προγραμματισμό των μέτρων ασφαλείας από τον αρχηγό της Αποστολής και εξασφαλίζει την ορθή και αποτελεσματική εφαρμογή τους για την EUPOL RD Congo σύμφωνα με τα άρθρα 5 και 9. 2. Ο αρχηγός της Αποστολής είναι υπεύθυνος για την ασφάλειά της και την εξασφάλιση της συμμόρφωσης με τις ελάχιστες απαιτήσεις ασφαλείας που εφαρμόζονται σε αυτήν, σύμφωνα με την πολιτική της ΕΕ για την ασφάλεια του προσωπικού που τοποθετείται εκτός της ΕΕ για την εκτέλεση επιχειρησιακών καθηκόντων δυνάμει του τίτλου V της Συνθήκης, καθώς και με τα συνοδευτικά της έγγραφα. 3. Ο αρχηγός της Αποστολής επικουρείται από έναν ανώτερο αξιωματικό ασφαλείας της αποστολής (SMSO), ο οποίος αναφέρεται στον αρχηγό της Αποστολής και διατηρεί στενή σχέση σε λειτουργικό επίπεδο με το Γραφείο Ασφαλείας του Συμβουλίου. 4. Το προσωπικό της EUPOL RD Congo παρακολουθεί υποχρεωτική εκπαίδευση σε θέματα ασφάλειας πριν από την ανάληψη των καθηκόντων του, σύμφωνα με το OPLAN. Παρακολουθεί επίσης τακτικές επιμορφώσεις που οργανώνονται από τον SMSO στο θέατρο των επιχειρήσεων. 5. Ο αρχηγός της Αποστολής μεριμνά για την προστασία των διαβαθμισμένων πληροφοριών της ΕΕ σύμφωνα με τους κανονισμούς ασφαλείας του Συμβουλίου. Άρθρο 13 Κέντρο Επιφυλακής Το Κέντρο Επιφυλακής ενεργοποιείται για την EUPOL RD Congo. Άρθρο 14 Δημοσιονομικές διατάξεις 1. Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την Αποστολή το διάστημα από 1ης Οκτωβρίου 2010 έως 30 Σεπτεμβρίου 2011 ανέρχεται σε 6 430 000 ευρώ. 2. Η διαχείριση όλων των δαπανών γίνεται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ένωσης. 3. Ο αρχηγός της Αποστολής ενημερώνει πλήρως την Επιτροπή και εποπτεύεται από αυτήν όσον αφορά τις δραστηριότητες που αναλαμβάνονται στο πλαίσιο της σύμβασής του. 4. Επιτρέπεται σε υπηκόους τρίτων κρατών να υποβάλλουν προσφορές. Με έγκριση της Επιτροπής, ο αρχηγός της Αποστολής μπορεί να συνάπτει τεχνικές συμφωνίες με κράτη μέλη της ΕΕ, συμμετέχοντα τρίτα κράτη και άλλους διεθνείς φορείς όσον αφορά την παροχή εξοπλισμού, υπηρεσιών και εγκαταστάσεων στην EUPOL RD Congo. 5. Οι χρηματοδοτικές ρυθμίσεις ανταποκρίνονται στις επιχειρησιακές απαιτήσεις της Αποστολής, συμπεριλαμβανομένης της συμβατότητας του εξοπλισμού και της διαλειτουργικότητας των ομάδων της. 6. Οι δαπάνες είναι επιλέξιμες από την ημερομηνία έκδοσης της παρούσας απόφασης. Άρθρο 15 Συντονισμός 1. Χωρίς να θίγεται η δομή διοίκησης, ο αρχηγός της Αποστολής ενεργεί συντονίζοντας στενά τη δράση του με την αντιπροσωπία της ΕΕ και την αποστολή της Ευρωπαϊκής Ένωσης για την παροχή συμβουλών και αρωγής σε ό,τι αφορά τη μεταρρύθμιση του τομέα της ασφάλειας στη Λαϊκή Δημοκρατία του Κονγκό (EUSEC RD Congo), προκειμένου να διασφαλίζεται η συνοχή της ενωσιακής δράσης για τη στήριξη της ΛΔΚ. 2. Ο αρχηγός της Αποστολής συντονίζει στενά τη δράση του με τους αρχηγούς των διπλωματικών αποστολών των κρατών μελών. 3. Ο αρχηγός της Αποστολής συνεργάζεται με τους λοιπούς διεθνείς φορείς που είναι παρόντες στη χώρα, σε στενή συνεργασία με την UN MONUSCO. Άρθρο 16 Κοινοποίηση διαβαθμισμένων πληροφοριών 1. Η ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση, εφόσον κρίνεται σκόπιμο και σύμφωνα με τις ανάγκες της Αποστολής, διαβαθμισμένες πληροφορίες και έγγραφα της ΕΕ που παράγονται για τους σκοπούς της Αποστολής και φέρουν διαβάθμιση έως «CONFIDENTIEL UE», σύμφωνα με τους κανονισμούς ασφαλείας του Συμβουλίου. 2. Η ΥΕ εξουσιοδοτείται να κοινοποιεί στον ΟΗΕ και στον ΟΑΣΕ, ανάλογα με τις επιχειρησιακές ανάγκες της Αποστολής, διαβαθμισμένες πληροφορίες και έγγραφα της ΕΕ που παράγονται για τους σκοπούς της Αποστολής και φέρουν διαβάθμιση έως «RESTREINT UE», σύμφωνα με τους κανονισμούς ασφαλείας του Συμβουλίου. Για τον σκοπό αυτό λαμβάνονται μέτρα επιτοπίως. 3. Σε περίπτωση συγκεκριμένης και άμεσης επιχειρησιακής ανάγκης, η ΥΕ εξουσιοδοτείται να κοινοποιεί στο κράτος υποδοχής διαβαθμισμένες πληροφορίες και έγγραφα της ΕΕ που παράγονται για τους σκοπούς της Αποστολής και φέρουν διαβάθμιση έως «RESTREINT UΕ», σύμφωνα με τους κανονισμούς ασφαλείας του Συμβουλίου. Σε όλες τις άλλες περιπτώσεις, πληροφορίες και έγγραφα αυτού του είδους κοινοποιούνται στο κράτος υποδοχής σύμφωνα με τις κατάλληλες διαδικασίες για τη συνεργασία του κράτους υποδοχής με την ΕΕ. 4. Η ΥΕ εξουσιοδοτείται να κοινοποιεί στα τρίτα κράτη και διεθνείς οργανισμούς αναφερομένους στις παραγράφους 1, 2 και 3 μη διαβαθμισμένα έγγραφα της ΕΕ που αφορούν τις συζητήσεις του Συμβουλίου σχετικά με την Αποστολή και καλύπτονται από την υποχρέωση επαγγελματικού απορρήτου σύμφωνα με το άρθρο 6 παράγραφος 1 του εσωτερικού κανονισμού του Συμβουλίου (6). Άρθρο 17 Επισκόπηση της Αποστολής Κάθε εξάμηνο υποβάλλεται στην ΕΠΑ έγγραφο επισκόπησης της Αποστολής, βασιζόμενο σε έκθεση του αρχηγού της Αποστολής. Άρθρο 18 Έναρξη ισχύος και διάρκεια Η παρούσα απόφαση αρχίζει να ισχύει από την ημερομηνία έκδοσής της. Εφαρμόζεται από την 1η Οκτωβρίου 2010 μέχρι την 30ή Σεπτεμβρίου 2011. Βρυξέλλες, 23 Σεπτεμβρίου 2010.

Δημόσια ασφάλεια

Κοινωνική πολιτική

ΚΟΙΝΩΝΙΚΑ ΘΕΜΑΤΑ


ΑΠΌΦΑΣΗ 2011/101/ΚΕΠΠΑ ΤΟΥ ΣΥΜΒΟΥΛΊΟΥ της 15ης Φεβρουαρίου 2011 σχετικά με περιοριστικά μέτρα κατά της Ζιμπάμπουε ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29, Εκτιμώντας τα ακόλουθα: (1) Στις 19 Φεβρουαρίου 2004, το Συμβούλιο εξέδωσε την κοινή θέση 2004/161/ΚΕΠΠΑ για την ανανέωση των περιοριστικών μέτρων κατά της Ζιμπάμπουε (1). (2) Με την απόφαση 2010/92/ΚΕΠΠΑ (2) του Συμβουλίου, η οποία εκδόθηκε στις 15 Φεβρουαρίου 2010, παρατάθηκαν τα περιοριστικά μέτρα που προβλέπονται στην κοινή θέση 2004/161/ΚΕΠΠΑ έως τις 20 Φεβρουαρίου 2011. (3) Με βάση την επανεξέταση της κοινής θέσης 2004/161/ΚΕΠΠΑ, τα περιοριστικά μέτρα θα πρέπει να ανανεωθούν έως τις 20 Φεβρουαρίου 2012. (4) Ωστόσο, δεν δικαιολογείται πλέον η διατήρηση ορισμένων προσώπων στον κατάλογο προσώπων και οντοτήτων έναντι των οποίων εφαρμόζονται τα περιοριστικά μέτρα της κοινής θέσης 2004/161/ΚΕΠΠΑ. (5) Τα εκτελεστικά μέτρα της Ένωσης ορίζονται στον κανονισμό (ΕΚ) αριθ. 314/2004 του Συμβουλίου, της 19ης Φεβρουαρίου 2004, για ορισμένα περιοριστικά μέτρα σχετικά με τη Ζιμπάμπουε (3), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Για τους σκοπούς της παρούσας απόφασης, με τον όρο «τεχνική βοήθεια» νοείται κάθε τεχνική υποστήριξη που συνδέεται με τις επισκευές, την ανάπτυξη, την κατασκευή, τη συναρμολόγηση, τη δοκιμή και τη συντήρηση ή οποιαδήποτε άλλη τεχνική υπηρεσία και η οποία μπορεί να λαμβάνει τις ακόλουθες μορφές: οδηγίες, συμβουλές, κατάρτιση, μετάδοση γνώσεων ή δεξιοτήτων ή υπηρεσίες παροχής συμβουλών· η τεχνική βοήθεια περιλαμβάνει και προφορικές μορφές ενίσχυσης. Άρθρο 2 1. Απαγορεύεται η πώληση, προμήθεια, μεταφορά ή εξαγωγή οπλισμού και κάθε είδους συναφούς υλικού, συμπεριλαμβανομένων των όπλων και πυρομαχικών, στρατιωτικών οχημάτων και εξοπλισμού, παραστρατιωτικού εξοπλισμού και ανταλλακτικών τους καθώς και εξοπλισμού που μπορεί να χρησιμοποιηθεί για εσωτερική καταστολή στη Ζιμπάμπουε: α) από πολίτες των κρατών μελών· β) από τα εδάφη των κρατών μελών ή· γ) με σκάφη ή αεροσκάφη που φέρουν τη σημαία των κρατών μελών· είτε αυτά κατάγονται είτε όχι από τα εδάφη των κρατών μελών. 2. Απαγορεύονται: α) η δωρεάν χορήγηση, πώληση, προμήθεια ή μεταβίβαση τεχνικής βοήθειας, υπηρεσιών διαμεσολάβησης και άλλων υπηρεσιών που σχετίζονται με στρατιωτικές δραστηριότητες και με την παροχή, κατασκευή, συντήρηση και χρήση οπλισμού και σχετικού υλικού κάθε τύπου, συμπεριλαμβανομένων των όπλων και των πυρομαχικών, των στρατιωτικών οχημάτων και εξοπλισμού, του παραστρατιωτικού εξοπλισμού, και των ανταλλακτικών τους καθώς και εξοπλισμού που μπορεί να χρησιμοποιηθεί για εσωτερική καταστολή, αμέσως ή εμμέσως, σε οποιοδήποτε πρόσωπο, οντότητα ή φορέα στη Ζιμπάμπουε ή προς χρήση στη Ζιμπάμπουε· β) η χρηματοδότηση ή η παροχή χρηματοδοτικής βοήθειας που αφορά στρατιωτικές δραστηριότητες, συμπεριλαμβανομένων ιδίως των χορηγιών, των δανείων και της ασφάλειας πιστώσεων για εξαγωγές, για κάθε πώληση, προμήθεια, μεταφορά ή εξαγωγή οπλισμού και σχετικού υλικού καθώς και εξοπλισμού που μπορεί να χρησιμοποιηθεί για εσωτερική καταστολή, αμέσως ή εμμέσως, σε οποιοδήποτε πρόσωπο, οντότητα ή φορέα στη Ζιμπάμπουε ή προς χρήση στη Ζιμπάμπουε. Άρθρο 3 1. Το άρθρο 2 δεν εφαρμόζεται: α) στην πώληση, την προμήθεια, τη μεταβίβαση ή την εξαγωγή μη θανατηφόρου στρατιωτικού εξοπλισμού καθώς και εξοπλισμού που μπορεί να χρησιμοποιηθεί για εσωτερική καταστολή που προορίζεται αποκλειστικά για ανθρωπιστική ή προστατευτική χρήση ή για προγράμματα οικοδόμησης θεσμών του ΟΗΕ και της ΕΕ ή υλικού που προορίζεται για επιχειρήσεις διαχείρισης κρίσεων της ΕΕ και του ΟΗΕ· β) στη χρηματοδότηση και την παροχή χρηματοδοτικής βοήθειας σχετικά με τον εξοπλισμό αυτό· γ) στην παροχή τεχνικής βοήθειας σχετικά με τον εξοπλισμό αυτό, υπό τον όρο ότι οι τυχόν εξαγωγές έχουν εγκριθεί εκ των προτέρων από την οικεία αρμόδια αρχή. 2. Το άρθρο 2 δεν εφαρμόζεται στον προστατευτικό ιματισμό, συμπεριλαμβανομένων των αλεξίσφαιρων γιλέκων και των στρατιωτικών κρανών, που εξάγονται προσωρινά στη Ζιμπάμπουε από προσωπικό του ΟΗΕ, προσωπικό της ΕΕ ή των κρατών μελών της, εκπροσώπους των μέσων μαζικής ενημέρωσης και μέλη ανθρωπιστικών ή αναπτυξιακών οργανώσεων και συναφές προσωπικό αποκλειστικά για προσωπική τους χρήση. Άρθρο 4 1. Τα κράτη μέλη λαμβάνουν τα απαραίτητα μέτρα για να εμποδίζουν την είσοδο στο έδαφός τους, ή την από του εδάφους τους διέλευση, μελών της κυβέρνησης της Ζιμπάμπουε και των φυσικών προσώπων που συνδέονται με αυτά καθώς και άλλων φυσικών προσώπων τα οποία επιδίδονται σε δραστηριότητες που υπονομεύουν σοβαρά τη δημοκρατία, τον σεβασμό των ανθρώπινων δικαιωμάτων και το κράτος δικαίου στη Ζιμπάμπουε. Τα άτομα που αναφέρονται στην παρούσα παράγραφο απαριθμούνται στο παράρτημα. 2. Η παράγραφος 1 δεν επιβάλλει σε κράτος μέλος την υποχρέωση να αρνείται σε υπηκόους του την είσοδο στο έδαφός του. 3. Η παράγραφος 1 εφαρμόζεται με την επιφύλαξη των περιπτώσεων στις οποίες ένα κράτος μέλος δεσμεύεται από υποχρέωση διεθνούς δικαίου, κυρίως: α) ως χώρα η οποία φιλοξενεί διεθνή διακυβερνητική οργάνωση· β) ως χώρα η οποία φιλοξενεί διεθνή διάσκεψη που έχει συγκληθεί ή διεξάγεται υπό την αιγίδα των Ηνωμένων Εθνών· γ) βάσει πολυμερούς συμφωνίας περί παροχής προνομίων και ασυλιών· ή δ) δυνάμει της συνθήκης συνδιαλλαγής του 1929 (συμφώνου του Λατερανού) που έχει συναφθεί μεταξύ της Αγίας Έδρας (Κράτους του Βατικανού) και της Ιταλίας. Το Συμβούλιο ενημερώνεται δεόντως σε κάθε τέτοια περίπτωση. 4. Η παράγραφος 3 εφαρμόζεται επίσης στις περιπτώσεις στις οποίες κράτος μέλος είναι η χώρα υποδοχής του Οργανισμού για την Ασφάλεια και τη Συνεργασία στην Ευρώπη (ΟΑΣΕ). 5. Τα κράτη μέλη μπορούν να χορηγούν εξαιρέσεις από τα μέτρα που επιβάλλει η παράγραφος 1, εφόσον η μετακίνηση είναι αιτιολογημένη για επείγοντες και επιτακτικούς ανθρωπιστικούς λόγους ή, σε εξαιρετικές περιπτώσεις, για λόγους συμμετοχής σε διακυβερνητικές συνεδριάσεις, συμπεριλαμβανομένων συνεδριάσεων την πρωτοβουλία των οποίων έχει αναλάβει η Ευρωπαϊκή Ένωση, όταν διεξάγεται πολιτικός διάλογος που αποσκοπεί απευθείας, άμεσα και ουσιαστικά στην προαγωγή της δημοκρατίας, των ανθρώπινων δικαιωμάτων και του κράτους δικαίου στη Ζιμπάμπουε. 6. Κάθε κράτος μέλος που επιθυμεί να χορηγήσει τις αναφερόμενες στην παράγραφο 5 εξαιρέσεις, απευθύνει έγγραφη κοινοποίηση στο Συμβούλιο. Η εξαίρεση θεωρείται χορηγηθείσα, εκτός εάν ένα ή περισσότερα από τα μέλη του Συμβουλίου προβάλλουν ένσταση εγγράφως εντός 48 ωρών από την παραλαβή της κοινοποίησης της προτεινόμενης εξαίρεσης. Σε περίπτωση που προβληθεί ένσταση από ένα ή περισσότερα μέλη του Συμβουλίου, η εξαίρεση δεν χορηγείται, εκτός εάν ένα κράτος μέλος επιθυμεί να χορηγήσει την εξαίρεση για επείγοντες και επιτακτικούς ανθρωπιστικούς λόγους. Στην περίπτωση αυτή, το Συμβούλιο δύναται να αποφασίσει με ειδική πλειοψηφία να χορηγήσει την προτεινόμενη εξαίρεση. 7. Στις περιπτώσεις κατά τις οποίες, κατ’ εφαρμογή των παραγράφων 3 έως 6, ένα κράτος μέλος επιτρέπει την είσοδο στο έδαφός του, ή τη διέλευση από αυτό, προσώπων που περιλαμβάνονται στο παράρτημα, η άδεια αυτή ισχύει αποκλειστικά και μόνον για τον σκοπό για τον οποίο χορηγήθηκε και για τα πρόσωπα που αφορά άμεσα. Άρθρο 5 1. Δεσμεύονται όλα τα κεφάλαια και οι οικονομικοί πόροι που ανήκουν σε μέλη της κυβέρνησης της Ζιμπάμπουε ή σε οποιοδήποτε φυσικό ή νομικό πρόσωπο, οντότητα ή φορέα που συνδέεται με αυτά, ή ανήκουν σε άλλα φυσικά ή νομικά πρόσωπα τα οποία επιδίδονται σε δραστηριότητες που υπονομεύουν σοβαρά τη δημοκρατία, τον σεβασμό των ανθρώπινων δικαιωμάτων και το κράτος δικαίου στη Ζιμπάμπουε. Ο κατάλογος των προσώπων και οντοτήτων που αναφέρονται στην παρούσα παράγραφο περιέχεται στο παράρτημα. 2. Κανένα κεφάλαιο ή οικονομικός πόρος δεν διατίθεται, άμεσα ή έμμεσα, ή προς όφελός τους, σε οποιοδήποτε φυσικό ή νομικό πρόσωπο, οντότητα ή φορέα που απαριθμείται στο παράρτημα. 3. Μπορούν να προβλεφθούν εξαιρέσεις για κεφάλαια ή οικονομικούς πόρους, εφόσον: α) απαιτούνται για την κάλυψη βασικών δαπανών, συμπεριλαμβανομένων των πληρωμών για είδη διατροφής, ενοίκιο ή ενυπόθηκο δάνειο, φάρμακα και ιατρική θεραπεία, φόρους, ασφάλιστρα και τέλη προς επιχειρήσεις κοινής ωφελείας· β) προορίζονται αποκλειστικά για την πληρωμή εύλογων επαγγελματικών αμοιβών και την εξόφληση πραγματοποιηθεισών δαπανών συνδεόμενων με την παροχή νομικών υπηρεσιών· γ) προορίζονται αποκλειστικά για την πληρωμή τελών ή επιβαρύνσεων για υπηρεσίες που αφορούν την καθημερινή τήρηση ή φύλαξη δεσμευμένων κεφαλαίων ή οικονομικών πόρων· ή δ) επιβάλλονται για έκτακτες δαπάνες. 4. Η παράγραφος 2 δεν εφαρμόζεται στην πίστωση των λογαριασμών που έχουν δεσμευθεί: α) με τόκους ή άλλα κέρδη σε σχέση με αυτούς του λογαριασμούς· ή β) με πληρωμές που προκύπτουν από συμβάσεις, συμφωνίες ή υποχρεώσεις, οι οποίες είχαν συναφθεί ή προκύψει πριν από την ημερομηνία κατά την οποία οι λογαριασμοί αυτοί αποτέλεσαν το αντικείμενο περιοριστικών μέτρων, υπό τον όρο ότι οι τυχόν τόκοι, άλλα κέρδη και πληρωμές εξακολουθούν να υπόκεινται στην παράγραφο 1. Άρθρο 6 1. Το Συμβούλιο, ενεργώντας κατόπιν προτάσεως κράτους μέλους ή του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, θεσπίζει τροποποιήσεις του καταλόγου του παραρτήματος, ανάλογα με τις επιταγές των πολιτικών εξελίξεων στη Ζιμπάμπουε. 2. Το Συμβούλιο γνωστοποιεί την απόφασή του στο εν λόγω πρόσωπο ή οντότητα, μαζί με τους λόγους για την προσθήκη του στον κατάλογο, είτε άμεσα, εάν η διεύθυνσή του είναι γνωστή, είτε με δημοσίευση σχετικής ανακοίνωσης, παρέχοντας στο εν λόγω πρόσωπο ή οντότητα τη δυνατότητα να υποβάλει παρατηρήσεις. 3. Όταν υποβάλλονται παρατηρήσεις ή κατατίθενται νέα και ουσιαστικά αποδεικτικά στοιχεία, το Συμβούλιο επανεξετάζει την απόφασή του και ενημερώνει αναλόγως το οικείο πρόσωπο ή οντότητα. Άρθρο 7 1. Το παράρτημα περιλαμβάνει τους λόγους για την προσθήκη των φυσικών ή νομικών προσώπων και οντοτήτων στον κατάλογο. 2. Το παράρτημα περιλαμβάνει επίσης τις πληροφορίες που είναι απαραίτητες για την εξακρίβωση της ταυτότητας των κατονομαζόμενων φυσικών ή νομικών προσώπων ή οντοτήτων. Όταν πρόκειται για φυσικά πρόσωπα, στις πληροφορίες αυτές μπορούν να περιλαμβάνονται ονόματα, συμπεριλαμβανομένων ψευδωνύμων, η ημερομηνία και ο τόπος γέννησης, η εθνικότητα, αριθμοί διαβατηρίου και ταυτότητας, το φύλο, η διεύθυνση και η αρμοδιότητα ή το επάγγελμα. Όσον αφορά τα φυσικά πρόσωπα ή τις οντότητες, οι πληροφορίες αυτές μπορούν να περιλαμβάνουν την ονομασία, τον τόπο και την ημερομηνία εγγραφής σε μητρώο, τον αριθμό εγγραφής σε μητρώο και τον τόπο εγκατάστασης. Άρθρο 8 Για να μεγιστοποιηθεί ο αντίκτυπος των προαναφερόμενων μέτρων, η Ένωση προτρέπει τα τρίτα κράτη να θεσπίσουν περιοριστικά μέτρα παρόμοια με αυτά που περιέχονται στην παρούσα απόφαση. Άρθρο 9 Η κοινή θέση 2004/161/ΚΕΠΠΑ καταργείται. Άρθρο 10 1. Η παρούσα απόφαση αρχίζει να ισχύει από την ημερομηνία της έκδοσής της. 2. Η παρούσα απόφαση εφαρμόζεται έως τις 20 Φεβρουαρίου 2012. Επανεξετάζεται τακτικά και ανανεώνεται ή τροποποιείται, ανάλογα με την περίπτωση, εφόσον το Συμβούλιο κρίνει ότι δεν έχουν επιτευχθεί οι στόχοι της. Βρυξέλλες, 15 Φεβρουαρίου 2011.

Θεμελιώδη δικαιώματα

Δικαιώματα και ελευθερίες


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 311/2011 ΤΗΣ ΕΠΙΤΡΟΠΉΣ της 31ης Μαρτίου 2011 για την αντικατάσταση του παραρτήματος I του κανονισμού (ΕΚ) αριθ. 673/2005 για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 673/2005 του Συμβουλίου, της 25ης Απριλίου 2005, για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής (1), και ιδίως το άρθρο 3, Εκτιμώντας τα ακόλουθα: (1) Επειδή οι Ηνωμένες Πολιτείες παρέλειψαν να εναρμονίσουν τον νόμο για την αντιστάθμιση για συνέχιση του ντάμπινγκ και διατήρηση της επιδότησης (CDSOA) με τις υποχρεώσεις τους στο πλαίσιο των συμφωνιών του Παγκόσμιου Οργανισμού Εμπορίου (ΠΟΕ), ο κανονισμός (ΕΚ) αριθ. 673/2005 επέβαλε πρόσθετο τελωνειακό δασμό 15 % κατ’ αξία στις εισαγωγές ορισμένων προϊόντων καταγωγής Ηνωμένων Πολιτειών της Αμερικής από την 1η Μαΐου 2005. Σύμφωνα με την άδεια του ΠΟΕ να ανασταλεί η εφαρμογή των παραχωρήσεων προς τις Ηνωμένες Πολιτείες, η Επιτροπή θα αναπροσαρμόζει ετησίως το επίπεδο της αναστολής στο επίπεδο της ολικής ή μερικής αναίρεσης των οφελών η οποία προκύπτει για την Κοινότητα από τον νόμο CDSOA τη δεδομένη στιγμή. (2) Οι πληρωμές που προβλέπει ο νόμος CDSOA για το πλέον πρόσφατο έτος για το οποίο υπάρχουν διαθέσιμα στοιχεία αφορούν την κατανομή των δασμών αντιντάμπινγκ και των αντισταθμιστικών δασμών που εισπράχθηκαν κατά το φορολογικό έτος 2010 (1 Οκτωβρίου 2009 - 30 Σεπτεμβρίου 2010). Βάσει των στοιχείων που δημοσίευσε η Υπηρεσία Τελωνείων και Προστασίας των Συνόρων των Ηνωμένων Πολιτειών, το επίπεδο της ολικής ή μερικής αναίρεσης των οφελών την οποία υπέστη η Ευρωπαϊκή Ένωση υπολογίζεται σε 9,96 εκατ. δολάρια ΗΠΑ. (3) Δεδομένου ότι το επίπεδο της ολικής ή μερικής αναίρεσης των οφελών και συνεπώς της αναστολής μειώθηκε, τα δεκαεννιά προϊόντα του παραρτήματος II που προστέθηκαν το 2010 στον κατάλογο του παραρτήματος I του κανονισμού (ΕΚ) αριθ. 673/2005 θα πρέπει πρώτα να διαγραφούν από τον κατάλογο του παραρτήματος I του εν λόγω κανονισμού. Έντεκα προϊόντα του παραρτήματος I του κανονισμού (ΕΚ) αριθ. 673/2005 θα πρέπει κατόπιν να διαγραφούν από το παράρτημα I του εν λόγω κανονισμού, με βάση τη σειρά που ακολουθείται στον εν λόγω κατάλογο. (4) Οι συνέπειες της επιβολής πρόσθετου τελωνειακού δασμού ύψους 15 % κατ’ αξία στις εισαγωγές από τις Ηνωμένες Πολιτείες των προϊόντων του τροποποιημένου παραρτήματος I αντιπροσωπεύουν, για ένα έτος, εμπορική αξία που δεν υπερβαίνει τα 9,96 εκατ. δολάρια ΗΠΑ. (5) Για να διασφαλιστεί ότι δεν υπάρχουν καθυστερήσεις στον εκτελωνισμό των προϊόντων που διαγράφονται από το πεδίο εφαρμογής του πρόσθετου τελωνειακού δασμού ύψους 15 % κατ’ αξία, ο παρών κανονισμός θα πρέπει να τεθεί σε ισχύ την ημέρα της δημοσίευσής του. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τα εμπορικά αντίποινα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 673/2005 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαΐου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαρτίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Δεκεμβρίου 2011 για την πρόβλεψη κανόνων θέσπισης, διαχείρισης και λειτουργίας του δικτύου των εθνικών αρχών υπεύθυνων για την ηλεκτρονική υγεία (eHealth) (2011/890/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2011/24/ΕΕ του Ευρωπαϊκού Κοινοβουλίου και του Συμβουλίου, της 9ης Μαρτίου 2011, σχετικά με την εφαρμογή των δικαιωμάτων των ασθενών σε διασυνοριακή υγειονομική περίθαλψη (1), και ιδίως το άρθρο 14 παράγραφος 3, Εκτιμώντας τα ακόλουθα: (1) Το άρθρο 14 της οδηγίας 2011/24/ΕΕ αναθέτει στην Ένωση να ενισχύει και διευκολύνει τη συνεργασία και την ανταλλαγή πληροφοριών μεταξύ των κρατών μελών στο πλαίσιο εθελοντικού δικτύου που συνδέει τις αρμόδιες για την ηλεκτρονική υγεία εθνικές αρχές τις οποίες ορίζουν τα κράτη μέλη («το δίκτυο eHealth»). (2) Σύμφωνα με το άρθρο 14 παράγραφος 3 της οδηγίας 2011/24/ΕΚ η Επιτροπή έχει την υποχρέωση να εγκρίνει τους αναγκαίους κανόνες για τη θέσπιση, τη διαχείριση και τη διαφανή λειτουργία του δικτύου eHealth. (3) Δεδομένου ότι η συμμετοχή στο δίκτυο eHealth είναι εθελοντική, τα κράτη μέλη θα πρέπει να είναι σε θέση να συμμετάσχουν οιαδήποτε στιγμή. Για οργανωτικούς σκοπούς, τα κράτη μέλη που επιθυμούν να συμμετάσχουν θα πρέπει να ενημερώνουν την Επιτροπή ως προς την εν λόγω πρόθεσή τους εκ των προτέρων. (4) Τα προσωπικά δεδομένα των εκπροσώπων των κρατών μελών, των εμπειρογνωμόνων και παρατηρητών που συμμετέχουν στο δίκτυο θα πρέπει να γίνονται αντικείμενο επεξεργασίας σύμφωνα με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2), και της οδηγίας 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία της ιδιωτικής ζωής στις ηλεκτρονικές επικοινωνίες) (3). (5) Τα συμπεράσματα του Συμβουλίου του 2009 σχετικά με την ασφαλή και αποτελεσματική υγειονομική περίθαλψη μέσω της ηλεκτρονικής υγείας (eHealth) καλούν για ευθυγράμμιση της ηλεκτρονικής υγείας με τις στρατηγικές και τις ανάγκες αναφορικά με την υγεία σε επίπεδο Ένωσης και σε εθνικό επίπεδο μέσω της απευθείας εμπλοκής των εθνικών υγειονομικών αρχών. Για την επίτευξη τούτου, τα συμπεράσματα του Συμβουλίου καλούν επίσης για έναν υψηλού επιπέδου μηχανισμό διακυβέρνησης, στη συνέχεια των οποίων δρομολογήθηκαν μια κοινή δράση (4) και ένα θεματικό δίκτυο στο πλαίσιο αντίστοιχα του προγράμματος υγείας (5) και του προγράμματος υποστήριξης της πολιτικής στον τομέα των τεχνολογιών των πληροφοριών και των επικοινωνιών του προγράμματος ανταγωνιστικότητας και καινοτομίας (6) («η κοινή δράση» και «το θεματικό δίκτυο»). Για την εξασφάλιση του συντονισμού, της συνοχής και της συνέπειας της εργασίας σχετικά με την ηλεκτρονική υγεία σε επίπεδο Ένωσης και για την αποφυγή άσκοπης επανάληψης της εργασίας, ενδείκνυται να εξασφαλιστεί η συνέχιση της εργασίας του προαναφερθέντος μηχανισμού υψηλού επιπέδου στο πλαίσιο του δικτύου eHealth, εφόσον η εν λόγω εργασία είναι συμβατή με τους στόχους που έχουν ανατεθεί στο δίκτυο βάσει του άρθρου 14 παράγραφος 2 της οδηγίας 2011/24/ΕΕ, και να συνδεθεί η κοινή δράση και το θεματικό δίκτυο με το δίκτυο eHealth. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 16 της οδηγίας 2011/24/ΕΕ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο Η παρούσα απόφαση ορίζει τους αναγκαίους κανόνες για τη θέσπιση, τη διαχείριση και τη λειτουργία του δικτύου των εθνικών αρχών υπεύθυνων για την ηλεκτρονική υγεία, όπως προβλέπεται από το άρθρο 14 παράγραφος 1 της οδηγίας 2011/24/ΕΕ. Άρθρο 2 Καθήκοντα 1. Το δίκτυο eHealth επιδιώκει την εκπλήρωση των στόχων που του έχουν ανατεθεί δυνάμει του άρθρου 14 παράγραφος 2 της οδηγίας 2011/24/ΕΕ. 2. Κατά την επιδίωξη των εν λόγω στόχων το δίκτυο eHealth συνεργάζεται στενά με την κοινή δράση και το θεματικό δίκτυο και βασίζεται στα αποτελέσματα που επιτυγχάνονται στο πλαίσιο των εν λόγω δύο δραστηριοτήτων. Άρθρο 3 Σύνθεση - Διορισμός 1. Μέλη θα είναι οι αρχές των κρατών μελών που έχουν οριστεί αρμόδιες για την ηλεκτρονική υγεία από τα κράτη μέλη που συμμετέχουν στο δίκτυο eHealth. 2. Τα κράτη μέλη που επιθυμούν να συμμετέχουν στο δίκτυο eHealth γνωστοποιούν γραπτώς στην Επιτροπή την εν λόγω πρόθεσή τους καθώς επίσης και την εθνική αρχή που ορίζουν αρμόδια για την ηλεκτρονική υγεία σύμφωνα με το άρθρο 14 παράγραφος 1 της οδηγίας 2011/24/ΕΕ. 3. Κάθε εθνική αρχή αρμόδια για την ηλεκτρονική υγεία διορίζει έναν εκπρόσωπο στο δίκτυο eHealth, καθώς επίσης και έναν αναπληρωτή του και κοινοποιεί την εν λόγω πληροφορία στην Επιτροπή. 4. Οι επωνυμίες των αρχών των κρατών μελών δύνανται να δημοσιεύονται στο μητρώο των ομάδων εμπειρογνωμόνων της Επιτροπής και άλλων παρόμοιων οντοτήτων («το μητρώο»). 5. Τα προσωπικά δεδομένα των εκπροσώπων των κρατών μελών, εμπειρογνωμόνων και παρατηρητών που συμμετέχουν στο δίκτυο συλλέγονται, αποτελούν αντικείμενο επεξεργασίας και δημοσιεύονται σύμφωνα με τα προβλεπόμενα στις οδηγίες 95/46/ΕΚ και 2002/58/ΕΚ. Άρθρο 4 Σχέσεις μεταξύ του δικτύου eHealth και της Επιτροπής 1. Η Επιτροπή δύναται να συμβουλεύεται το δίκτυο eHealth, για οποιοδήποτε θέμα σχετικό με το eHealth στην Ένωση, ιδίως όταν αυτό απαιτείται για την παροχή καθοδήγησης στην κοινή δράση και το θεματικό δίκτυο. 2. Κάθε μέλος του δικτύου eHealth δύναται να ζητά από την Επιτροπή να συμβουλεύεται το δίκτυο eHealth επί συγκεκριμένου θέματος. Άρθρο 5 Εσωτερικός κανονισμός Το δίκτυο eHealth εγκρίνει με απλή πλειοψηφία των μελών του τον εσωτερικό του κανονισμό μετά από πρόταση των υπηρεσιών της Επιτροπής, κατόπιν διαβούλευσης με τα κράτη μέλη που συμμετέχουν στο δίκτυο. Άρθρο 6 Λειτουργία 1. Το δίκτυο eHealth δύναται να συγκροτεί υποομάδες για την εξέταση συγκεκριμένων θεμάτων με βάση εντολές που ορίζει το ίδιο. Οι εν λόγω υποομάδες διαλύονται μετά την εκπλήρωση της εντολής τους. 2. Το δίκτυο eHealth εγκρίνει πολυετές πρόγραμμα εργασίας και ένα μέσον αξιολόγησης σχετικά με την υλοποίηση του εν λόγω προγράμματος. 3. Τα μέλη του δικτύου eHealth και οι εκπρόσωποί τους, καθώς και οι προσκαλούμενοι εμπειρογνώμονες και παρατηρητές, συμμορφώνονται με τις υποχρεώσεις περί επαγγελματικού απορρήτου που ορίζονται στο άρθρο 339 της Συνθήκης και στους κανόνες εφαρμογής τους, καθώς και με τους κανόνες ασφάλειας της Επιτροπής όσον αφορά την προστασία διαβαθμισμένων πληροφοριών της ΕΕ, όπως αυτοί ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, που τροποποιεί τον εσωτερικό του κανονισμό (7). Σε περίπτωση μη τήρησης των εν λόγω υποχρεώσεων, ο πρόεδρος του δικτύου eHealth δύναται να λάβει κάθε ενδεδειγμένο μέτρο. Άρθρο 7 Γραμματεία του δικτύου eHealth 1. Η Επιτροπή παρέχει υπηρεσίες γραμματειακής υποστήριξης στο δίκτυο eHealth. 2. Στις συνεδριάσεις δύνανται να συμμετέχουν άλλοι υπάλληλοι της Επιτροπής για τους οποίους οι εργασίες του δικτύου eHealth ή των υποομάδων του παρουσιάζουν ενδιαφέρον. 3. Η Επιτροπή δημοσιεύει τις σχετικές πληροφορίες για τις δραστηριότητες του δικτύου eHealth είτε με τη συμπερίληψή τους στο μητρώο, είτε μέσω ενός συνδέσμου από το μητρώο προς ειδικά αφιερωμένο ιστότοπο. Άρθρο 8 Έξοδα συνεδριάσεων 1. Οι συμμετέχοντες στις δραστηριότητες του δικτύου eHealth δεν αμείβονται από την Επιτροπή για τις υπηρεσίες τους. 2. Οι δαπάνες ταξιδιού και διαβίωσης των συμμετεχόντων στις δραστηριότητες του δικτύου eHealth επιστρέφονται από την Επιτροπή σύμφωνα με τις ισχύουσες διατάξεις της Επιτροπής. Τα εν λόγω έξοδα καλύπτονται εντός των ορίων των κονδυλίων που τίθενται στη διάθεση της αρμόδιας υπηρεσίας στο πλαίσιο της ετήσιας διαδικασίας κατανομής των πόρων. Άρθρο 9 Έναρξη ισχύος Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 22 Δεκεμβρίου 2011.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ

Πολιτική για την υγεία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 26ης Απριλίου 2010 για τη συμπλήρωση του κώδικα συνόρων του Σένγκεν όσον αφορά την επιτήρηση των θαλάσσιων εξωτερικών συνόρων στο πλαίσιο της επιχειρησιακής συνεργασίας που συντονίζεται από τον ευρωπαϊκό οργανισμό για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (2010/252/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τον κανονισμό (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (1), και ιδίως το άρθρο 12 παράγραφος 5, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η επιτήρηση των συνόρων έχει ως στόχο την αποτροπή της μη επιτρεπόμενης διέλευσης των συνόρων, την καταπολέμηση της διασυνοριακής εγκληματικότητας και τη σύλληψη ή τη λήψη μέτρων κατά των ατόμων που διήλθαν τα σύνορα παρανόμως. Η επιτήρηση των συνόρων πρέπει να είναι αποτελεσματική ώστε να εμποδίζεται και να αποθαρρύνεται η παράκαμψη των ελέγχων στα συνοριακά σημεία διέλευσης και να ανιχνεύεται η μη επιτρεπόμενη διέλευση των εξωτερικών συνόρων. (2) Ο «ευρωπαϊκός οργανισμός για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης» (εφεξής «ο Οργανισμός») είναι επιφορτισμένος με τον συντονισμό της επιχειρησιακής συνεργασίας μεταξύ κρατών μελών, έτσι ώστε να διευκολύνεται η εφαρμογή του ενωσιακού δικαίου, συμπεριλαμβανομένων των διατάξεων για την επιτήρηση των συνόρων. Απαιτούνται συμπληρωματικοί κανόνες όσον αφορά τις δραστηριότητες επιτήρησης των συνόρων που διεξάγονται από αεροναυτικές μονάδες ενός κράτους μέλους στα θαλάσσια σύνορα άλλων κρατών μελών, στο πλαίσιο της επιχειρησιακής συνεργασίας που συντονίζεται από τον Οργανισμό και με σκοπό την περαιτέρω ενίσχυσή της. (3) Σύμφωνα με τον κανονισμό (ΕΚ) αριθ. 562/2006 και τις γενικές αρχές του ενωσιακού δικαίου, τα μέτρα που λαμβάνονται στο πλαίσιο της επιχείρησης επιτήρησης θα πρέπει να είναι ανάλογα με τους επιδιωκόμενους στόχους και να σέβονται απολύτως τα θεμελιώδη δικαιώματα και τα δικαιώματα των προσφύγων και των αιτούντων άσυλο, ιδίως την απαγόρευση της επαναπροώθησης. Τα κράτη μέλη δεσμεύονται από τις διατάξεις του κεκτημένου περί ασύλου και ιδίως τις διατάξεις της οδηγίας 2005/85/ΕΚ του Συμβουλίου, της 1ης Δεκεμβρίου 2005, σχετικά με τις ελάχιστες προδιαγραφές για τις διαδικασίες με τις οποίες τα κράτη μέλη χορηγούν και ανακαλούν το καθεστώς του πρόσφυγα (2), σε ό,τι αφορά τις αιτήσεις ασύλου που υποβάλλονται στο έδαφος, καθώς και στα σύνορα και τις ζώνες διέλευσης των κρατών μελών. (4) Στις συνόδους της 18ης και 19ης Ιουνίου 2009, καθώς και της 29ης και 30ής Οκτωβρίου 2009, το Ευρωπαϊκό Συμβούλιο υπογράμμισε την ανάγκη να ενισχυθούν οι έλεγχοι των συνόρων που συντονίζονται από τον Οργανισμό και να θεσπιστούν σαφείς κανόνες εμπλοκής για τις κοινές περιπολίες. Το Ευρωπαϊκό Συμβούλιο του Ιουνίου τόνισε επίσης την ανάγκη κανόνων για την αποβίβαση των διασωθέντων. (5) Θα πρέπει να λαμβάνεται υπόψη το ότι οι επιχειρήσεις επιτήρησης των συνόρων υπό τον συντονισμό του Οργανισμού διεξάγονται σύμφωνα με επιχειρησιακό σχέδιο, καθώς και με βάση πρόγραμμα και οδηγίες που καθορίζει ένα κέντρο συντονισμού, στο οποίο εκπροσωπούνται τα συμμετέχοντα κράτη μέλη και ο Οργανισμός·επίσης πρέπει να λαμβάνεται υπόψη ότι, πριν από την έναρξη μιας επιχείρησης, προσδιορίζεται ένα ή περισσότερα κράτη μέλη υποδοχής των οποίων τα σύνορα υπόκεινται σε επιτήρηση. (6) Η εφαρμογή της παρούσας απόφασης δεν θίγει την κατανομή των αρμοδιοτήτων μεταξύ της Ένωσης και των κρατών μελών, και δεν επηρεάζειτις υποχρεώσεις των κρατών μελών που απορρέουν από τη σύμβαση των Ηνωμένων Εθνών για το Δίκαιο της Θάλασσας, τη Διεθνή σύμβαση για την ασφάλεια της ανθρώπινης ζωής στη θάλασσα, τη Διεθνή σύμβαση για τη ναυτική έρευνα και διάσωση, τη σύμβαση των Ηνωμένων Εθνών κατά του διακρατικού οργανωμένου εγκλήματος και το πρωτόκολλό της κατά της λαθρομετανάστευσης διά ξηράς, αέρος και θαλάσσης, τη σύμβαση περί της νομικής καταστάσεως των προσφύγων, τη σύμβαση για την προάσπιση των δικαιωμάτων του ανθρώπου και των θεμελιωδών ελευθεριών και άλλες συναφείς διεθνείς πράξεις. (7) Κατά τη διεξαγωγή επιχείρισης επιτήρησης των συνόρων στη θάλασσα, ενδέχεται να ανακύψει ανάγκη να παρασχεθεί αρωγή προς άτομα που βρίσκονται σε κίνδυνο. (8) Σύμφωνα με το διεθνές δίκαιο, κάθε κράτος πρέπει να απαιτεί από τον πλοίαρχο του πλοίου που φέρει τη σημαία του να παρέχει, στο μέτρο του δυνατού και χωρίς να θέτει σε σοβαρό κίνδυνο το πλοίο, το πλήρωμα ή τους επιβάτες, βοήθεια σε κάθε πρόσωπο που κινδυνεύει στη θάλασσα και να προβεί, όσο το δυνατόν ταχύτερα, στη διάσωση των προσώπων που βρίσκονται σε κίνδυνο. Η βοήθεια αυτή πρέπει να παρέχεται ανεξαρτήτως της ιθαγένειας ή του νομικού καθεστώτος των προσώπων που τη χρειάζονται ή των συνθηκών υπό τις οποίες βρίσκονται. (9) Για την εξασφάλιση καλύτερου στυντονισμού μεταξύ των κρατών μελών που συμμετέχουν στις επιχειρήσεις σε τέτοιες καταστάσεις και για τη διευκόλυνση της διεξαγωγής τέτοιων επιχειρήσεων, θα πρέπει να συμπεριληφθούν στην παρούσα απόφαση μη δεσμευτικές κατευθυντήριες γραμμές. Η παρούσα απόφαση δεν θα πρέπει να θίγει τις σχετικές με την έρευνα και διάσωση ευθύνες των αρχών, συμπεριλαμβανομένης της διασφάλισης ότι ο συντονισμός και η συνεργασία διεξάγονται με τέτοιον τρόπο ώστε οι διασωθέντες να οδηγούνται σε ασφαλή τόπο. (10) Η παρούσα απόφαση σέβεται τα θεμελιώδη δικαιώματα και συνάδει με τις αρχές που αναγνωρίζονται κυρίως από τον Χάρτη των θεμελιωδών δικαιωμάτων της Ευρωπαϊκής Ένωσης και, ιδίως την αρχή της ανθρώπινης αξιοπρέπειας, την απαγόρευση των βασανιστηρίων και της απάνθρωπης ή εξευτελιστικής μεταχείρισης ή τιμωρίας, το δικαίωμα στην ελευθερία και την ασφάλεια, την αρχή της μη επαναπροώθησης, την αρχή της μη διακριτικής μεταχείρισης και τα δικαιώματα του παιδιού. Η παρούσα απόφαση θα πρέπει να εφαρμόζεται από τα κράτη μέλη σύμφωνα με τα εν λόγω δικαιώματα και αρχές. (11) Δεδομένου ότι οι στόχοι της παρούσας απόφασης, δηλαδή η θέσπιση συμπληρωματικών κανόνων για την επιτήρηση των θαλάσσιων συνόρων από τους συνοριοφύλακες που ενεργούν υπό τον συντονισμό του Οργανισμού, δεν είναι δυνατό να επιτευχθούν επαρκώς από τα κράτη μέλη, εξαιτίας των διαφορών που παρουσιάζουν οι νομοθεσίες και οι πρακτικές τους, και συνεπώς μπορούν, λόγω του πολυεθνικού χαρακτήρα των επιχειρήσεων, να επιτευχθούν καλύτερα σε ενωσιακό επίπεδο, η Ένωση δύναται να θεσπίσει μέτρα, σύμφωνα με την αρχή της επικουρικότητας, όπως αυτή ορίζεται στο άρθρο 5 της συνθήκης. Σύμφωνα με την αρχή της αναλογικότητας, όπως ορίζεται στο ίδιο άρθρο, η παρούσα απόφαση δεν υπερβαίνει τα αναγκαία προς επίτευξη των στόχων αυτών όρια. (12) Σύμφωνα με τα άρθρα 1 και 2 του πρωτοκόλλου αριθ. 22 για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η εν λόγω απόφαση αναπτύσσει το κεκτημένο του Σένγκεν, η Δανία, σύμφωνα με το άρθρο 4 του εν λόγω πρωτοκόλλου, αποφασίζει εντός περίοδου έξι μηνών μετά την ημερομηνία έκδοσης της παρούσας απόφασης εάν θα την εφαρμόσει στο εθνικό της δίκαιο. (13) Όσον αφορά την Ισλανδία και τη Νορβηγία, η παρούσα απόφαση αποτελεί ανάπτυξη των διατάξεων του κεκτημένου Σένγκεν κατά την έννοια της συμφωνίας που συνήφθη από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν (3), που υπάγονται στον τομέα που αναφέρεται στο άρθρο 1, σημείο Α, της απόφασης 1999/437/ΕΚ του Συμβουλίου (4), της 17ης Μαΐου 1999 σχετικά με ορισμένες λεπτομέρειες εφαρμογής της εν λόγω συμφωνίας. (14) Όσον αφορά την Ελβετία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που συνήφθη μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (5), οι οποίες εμπίπτουν στον τομέα του άρθρου 1, σημείο Α της απόφασης 1999/437/ΕΚ, σε συνδυασμό με το άρθρο 3 της απόφασης 2008/146/ΕΚ του Συμβουλίου, της 28ης Ιανουαρίου 2008, για τη σύναψη της εν λόγω συμφωνίας εξ ονόματος της Ευρωπαϊκής Κοινότητας (6). (15) Όσον αφορά το Λιχτενστάιν, η παρούσα απόφαση αποτελεί ανάπτυξη των διατάξεων του κεκτημένου Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες εμπίπτουν στον τομέα του άρθρου 1, σημείο Α, της απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης 2008/261/ΕΚ του Συμβουλίου, της 28ης Φεβρουαρίου 2008, για την υπογραφή του εν λόγω πρωτοκόλλου εξ ονόματος της Ευρωπαϊκής Κοινότητας (7). (16) Η παρούσα απόφαση αποτελεί ανάπτυξη των διατάξεων του κεκτημένου του Σένγκεν στις οποίες το Ηνωμένο Βασίλειο δεν συμμετέχει, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (8). Το Ηνωμένο Βασίλειο δεν συμμετέχει, κατά συνέπεια, στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (17) Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες η Ιρλανδία δεν συμμετέχει, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (9). Η Ιρλανδία δεν συμμετέχει, κατά συνέπεια, στην έκδοσή της και δεν δεσμεύεται από αυτήν ούτε υπόκειται στην εφαρμογή της. (18) Η επιτροπή του κώδικα συνόρων του Σένγκεν, της οποίας η γνώμη ζητήθηκε στις 19 Οκτωβρίου 2009, δεν γνωμοδότησε, με συνέπεια, σύμφωνα με το άρθρο 5α παράγραφος 4 στοιχείο α) της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (10), την υποβολή εκ μέρους της Επιτροπής, πρότασης στο Συμβούλιο σχετικά με τα ληπτέα μέτρα και την ταυτόχρονη διαβίβασή της στο Ευρωπαϊκό Κοινοβούλιο, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η επιτήρηση των θαλάσσιων εξωτερικών συνόρων στο πλαίσιο της επιχειρησιακής συνεργασίας μεταξύ κρατών μελών, υπό τον συντονισμό του ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (εφεξής «ο Οργανισμός»), διέπεται από τους κανόνες που ορίζονται στο μέρος Ι του παραρτήματος. Αυτοί οι κανόνες, καθώς και οι μη δεσμευτικές κατευθυντήριες γραμμές που προβλέπονται στο μέρος ΙΙ του παραρτήματος, αποτελούν μέρος του επιχειρησιακού σχεδίου που καταρτίζεται για κάθε επιχείρηση που συντονίζεται από τον Οργανισμό. Άρθρο 2 Η παρούσα απόφαση απευθύνεται στα κράτη μέλη σύμφωνα με τις Συνθήκες. Λουξεμβούργο, 26 Απριλίου 2010.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1206/2011 ΤΗΣ ΕΠΙΤΡΟΠΉΣ της 22ας Νοεμβρίου 2011 για τον καθορισμό απαιτήσεων για την αναγνώριση αεροσκάφους με σκοπό την επιτήρηση στο πλαίσιο του Ενιαίου Ευρωπαϊκού Ουρανού (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 552/2004 του Ευρωπαϊκού Κοινοβουλίου και του Συμβουλίου της 10ης Μαρτίου 2004, σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (κανονισμός για τη διαλειτουργικότητα) (1), και ιδίως το άρθρο 3 παράγραφος 5, Εκτιμώντας τα ακόλουθα: (1) Η Επιτροπή έδωσε εντολή στον Ευρωπαϊκό Οργανισμό για την Ασφάλεια της Αεροναυτιλίας (Eurocontrol) σύμφωνα με το άρθρο 8 παράγραφος 1 του κανονισμού (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (2) να εκπονήσει απαιτήσεις για τις επιδόσεις και τη διαλειτουργικότητα της επιτήρησης εντός του ευρωπαϊκού δικτύου διαχείρισης της εναέριας κυκλοφορίας («ΕΔΔΕΚ»). Ο κανονισμός αυτός βασίζεται στη σχετική έκθεση εντολής της 9ης Ιουλίου 2010. (2) Η αναγνώριση μεμονωμένου αεροσκάφους θα πρέπει να πραγματοποιείται σύμφωνα με τις διαδικασίες της Διεθνούς Οργάνωσης Πολιτικής Αεροπορίας («ΔΟΠΑ») πριν παρασχεθούν στο αεροσκάφος υπηρεσίες εναέριας κυκλοφορίας με τη χρήση συστήματος επιτήρησης. (3) Οι αδιάλειπτες λειτουργίες εξαρτώνται από την σαφή και συνεχή αναγνώριση μεμονωμένου αεροσκάφους που χρησιμοποιείται στη γενική εναέρια κυκλοφορία υπό κανόνες πτήσης με όργανα σε ολόκληρο τον εναέριο χώρο του Ενιαίου Ευρωπαϊκού Ουρανού. (4) Η τρέχουσα μέθοδος με την οποία επιτυγχάνεται η αναγνώριση μεμονωμένου αεροσκάφους περιλαμβάνει τη χρήση κωδικών πομποδεκτών ραδιοεντοπιστών δευτερεύουσας επιτήρησης (κωδικοί SSR), που έχουν οριστεί σύμφωνα με τις διαδικασίες της ΔΟΠΑ και με το σχέδιο αεροναυτιλίας για την ευρωπαϊκή περιφέρεια. (5) Η αύξηση της κίνησης κατά την τελευταία δεκαετία έχει οδηγήσει σε συνήθη έλλειψη διαθέσιμων διακριτών κωδικών SSR για την κάλυψη της ζήτησης κατά τη διάρκεια των περιόδων αιχμής και, ως εκ τούτου, δεν είναι δυνατόν να εξασφαλισθεί η αναγνώριση μεμονωμένου αεροσκάφους στον ευρωπαϊκό εναέριο χώρο. (6) Θα πρέπει να εφαρμοστεί με εναρμονισμένο τρόπο μια αρχική επιχειρησιακή δυνατότητα χρήσης της λειτουργίας διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης» εντός ενός καθορισμένου όγκου εναέριου χώρου του Ενιαίου Ευρωπαϊκού Ουρανού προκειμένου να μειωθεί η συνολική ζήτηση για εκχώρηση διακριτών κωδικών SSR για την επίτευξη της αναγνώρισης μεμονωμένου αεροσκάφους. (7) Προκειμένου να βελτιστοποιηθεί η διαθεσιμότητα διακριτών κωδικών SSR, οι πάροχοι υπηρεσιών αεροναυτιλίας οι οποίοι δεν έχουν τη δυνατότητα χρήσης της λειτουργίας διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης» πρέπει να αναπτύξουν βελτιωμένες και εναρμονισμένες δυνατότητες αυτόματης εκχώρησης κωδικών SSR σε αεροσκάφη. (8) Πρέπει να αναπτυχθεί δυνατότητα χρήσης της λειτουργίας διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης» σε ολόκληρο τον εναέριο χώρο του Ενιαίου Ευρωπαϊκού Ουρανού προκειμένου να αντιμετωπιστεί η ανάγκη διακριτών κωδικών SSR για την αναγνώριση της γενικής εναέριας κυκλοφορίας που εκτελείται υπό κανόνες πτήσης με όργανα. (9) Η μείωση της απαίτησης για διακριτούς κωδικούς SSR κατά τη χρήση της λειτουργίας διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης» επιτυγχάνεται εφόσον το ολοκληρωμένο σύστημα επεξεργασίας του αρχικού σχεδίου πτήσης αναγνωρίζει τις πτήσεις που κρίνονται επιλέξιμες για την εκχώρηση συμφωνημένου κωδικού ευδιακριτότητας και οι πάροχοι υπηρεσιών αεροναυτιλίας εκχωρούν τον κωδικό ευδιακριτότητας σε αυτές τις επιλέξιμες πτήσεις, όταν είναι επιτυχής η αναγνώριση με τη χρήση της λειτουργίας διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης». (10) Η λειτουργία διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης» μπορεί να χρησιμοποιηθεί για την πραγματοποίηση αναγνώρισης μεμονωμένου αεροσκάφους εφόσον οι πάροχοι υπηρεσιών αεροναυτιλίας χρησιμοποιούν κατάλληλους αισθητήρες επιτήρησης, λειτουργικότητα συστήματος επεξεργασίας και διάδοσης δεδομένων επιτήρησης, λειτουργικότητα συστήματος επεξεργασίας δεδομένων πτήσης, επικοινωνίες αέρος-εδάφους και εδάφους-εδάφους, λειτουργικότητα οθόνης ελεγκτή και προβλέπουν διαδικασίες και κατάρτιση προσωπικού. (11) Ο βαθμός στον οποίον οι πάροχοι υπηρεσιών αεροναυτιλίας μπορούν πράγματι να αξιοποιήσουν τη δυνατότητα χρήσης της λειτουργίας διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης» προκειμένου να μειώσουν την απαίτηση για εκχώρηση διακριτών κωδικών SSR εξαρτάται από το επίπεδο εξοπλισμού των αεροσκαφών που διαθέτουν τη λειτουργία διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης», από τον βαθμό που οι διαδρομές των αεροσκαφών αυτών βρίσκονται εντός παρακείμενων περιοχών που καλύπτονται από συστήματα τα οποία παρέχουν αυτήν τη δυνατότητα, καθώς και από την γενική απαίτηση διασφάλισης αποτελεσματικών και ασφαλών λειτουργιών. (12) Οι ελεγκτές πρέπει να ειδοποιούνται σε περίπτωση ακούσιας εκχώρησης του ίδιου κωδικού SSR σε περισσότερα από ένα αεροσκάφη, με σκοπό την αποφυγή πιθανής εσφαλμένης αναγνώρισης των αεροσκαφών. (13) Η ομοιόμορφη εφαρμογή συγκεκριμένων διαδικασιών εντός του εναέριου χώρου του Ενιαίου Ευρωπαϊκού Ουρανού είναι αποφασιστικής σημασίας για την επίτευξη διαλειτουργικότητας και αδιάλειπτων λειτουργιών. (14) Κάθε αλλαγή σε διευκολύνσεις και υπηρεσίες που επιτελείται εξαιτίας της εφαρμογής του παρόντος κανονισμού πρέπει να ενσωματώνεται από τα κράτη μέλη στο ευρωπαϊκό σχέδιο αεροναυτιλίας της ΔΟΠΑ μέσω της συνήθους διαδικασίας τροποποίησης. (15) Ο παρών κανονισμός δεν καλύπτει τις στρατιωτικές επιχειρήσεις και τη στρατιωτική εκπαίδευση, όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 549/2004. (16) Για να διατηρηθούν ή να ενισχυθούν τα υφιστάμενα επίπεδα ασφάλειας των επιχειρήσεων, τα κράτη μέλη εξασφαλίζουν ότι τα ενδιαφερόμενα μέρη προβαίνουν σε αξιολόγηση της ασφάλειας, η οποία περιλαμβάνει διαδικασίες ταυτοποίησης κινδύνων, εκτίμησης της επικινδυνότητας και μετριασμού της επικινδυνότητας. Η εναρμονισμένη εφαρμογή των διαδικασιών αυτών στα συστήματα που καλύπτει ο παρών κανονισμός επιβάλλει τον προσδιορισμό ειδικών απαιτήσεων ασφάλειας για όλες τις προδιαγραφές διαλειτουργικότητας και επιδόσεων. (17) Σύμφωνα με τον κανονισμό (ΕΚ) αριθ. 552/2004, οι κανόνες εφαρμογής της διαλειτουργικότητας περιγράφουν τις ειδικές διαδικασίες αξιολόγησης της συμμόρφωσης που πρέπει να χρησιμοποιούνται για την αξιολόγηση της συμμόρφωσης ή της καταλληλότητας των συστατικών στοιχείων, καθώς και για τον έλεγχο των συστημάτων. (18) Στην περίπτωση υπηρεσιών εναέριας κυκλοφορίας που παρέχονται κατά κύριο λόγο σε αεροσκάφη τα οποία εκτελούν πτήσεις γενικής εναέριας κυκλοφορίας υπό στρατιωτική επιτήρηση, περιορισμοί που αφορούν τις συμβάσεις προμηθειών ενδέχεται να παρεμποδίσουν τη συμμόρφωση με τον παρόντα κανονισμό. (19) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής Ενιαίου Ουρανού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός καθορίζει απαιτήσεις για τα συστήματα που συμβάλλουν στην παροχή πληροφοριών επιτήρησης, τα συστατικά στοιχεία και τις σχετικές διαδικασίες τους προκειμένου να διασφαλιστεί σαφής και συνεχής αναγνώριση μεμονωμένων αεροσκαφών εντός του ΕΔΔΕΚ. Άρθρο 2 Πεδίο εφαρμογής 1. Ο παρών κανονισμός εφαρμόζεται στην αλυσίδα επιτήρησης που αποτελείται από τα εξής: α) τα φερόμενα επί αεροσκαφών (αερομεταφερόμενα) συστατικά στοιχεία συστημάτων επιτήρησης και τις συναφείς διαδικασίες τους, β) τα επίγεια συστήματα επιτήρησης, τα συστατικά στοιχεία τους και τις συναφείς διαδικασίες τους, γ) τα συστήματα και τις διαδικασίες υπηρεσιών εναέριας κυκλοφορίας, ιδίως συστήματα επεξεργασίας δεδομένων πτήσης, συστήματα επεξεργασίας δεδομένων επιτήρησης και συστήματα διεπαφής ανθρώπου-μηχανής, δ) τα συστήματα επικοινωνιών εδάφους-εδάφους και αέρος-εδάφους, τα συστατικά στοιχεία τους και τις συναφείς διαδικασίες τους που χρησιμοποιούνται για τη διανομή δεδομένων επιτήρησης. 2. Ο παρών κανονισμός εφαρμόζεται σε όλες τις πτήσεις γενικής εναέριας κυκλοφορίας που εκτελούνται με κανόνες πτήσης με όργανα εντός του εναέριου χώρου που ορίζεται στο άρθρο 1 παράγραφος 3 του κανονισμού (ΕΚ) αριθ. 551/2004 του Ευρωπαϊκού Κοινοβουλίου και του Συμβουλίου (3). Άρθρο 3 Ορισμοί Για τους σκοπούς του παρόντος κανονισμού, ισχύουν οι ορισμοί που προβλέπονται στο άρθρο 2 του κανονισμού (ΕΚ) αριθ. 549/2004. Επιπλέον νοείται ως: 1) «αναγνώριση αεροσκάφους», μια ομάδα χαρακτήρων, ψηφίων ή συνδυασμού αυτών, που είτε ταυτίζεται με το σήμα κλήσης του αεροσκάφους που χρησιμοποιείται στις επικοινωνίες αέρος-εδάφους, είτε είναι το κωδικοποιημένο ισοδύναμο και χρησιμοποιείται για την ταυτοποίηση του αεροσκάφους στις επικοινωνίες εδάφους-εδάφους των υπηρεσιών εναέριας κυκλοφορίας· 2) «κωδικός SSR», ένας από τους 4 096 κωδικούς ταυτοποίησης ραδιοεντοπιστών δευτερεύουσας επιτήρησης που μπορεί να μεταδοθεί από αερομεταφερόμενα συστατικά στοιχεία συστημάτων επιτήρησης· 3) «διακριτός κωδικός SSR», τετραψήφιος κωδικός ταυτοποίησης ραδιοεντοπιστή δευτερεύουσας επιτήρησης του οποίου τα δύο τελευταία ψηφία δεν είναι «00»· 4) «αναγνώριση αεροσκάφους διαβιβαζόμενη με καθοδική ζεύξη», η αναγνώριση αεροσκάφους με αερομεταφερόμενα συστατικά στοιχεία συστημάτων επιτήρησης μέσω συστήματος επιτήρησης αέρος-εδάφους· 5) «κωδικός ευδιακριτότητας», επιμέρους κωδικό SSR που ορίζεται για ειδικούς σκοπούς· 6) «υπερπτήση», πτήση η οποία εισέρχεται σε καθορισμένο εναέριο χώρο από παρακείμενο τομέα, στη συνέχεια διέρχεται από τον καθορισμένο εναέριο χώρο και κατόπιν εξέρχεται από τον καθορισμένο εναέριο χώρο εισερχόμενη σε παρακείμενο τομέα εκτός αυτού· 7) «πτήση άφιξης», πτήση η οποία εισέρχεται σε καθορισμένο εναέριο χώρο από παρακείμενο τομέα, στη συνέχεια διέρχεται από τον καθορισμένο εναέριο χώρο και κατόπιν προσγειώνεται σε προορισμό εντός του καθορισμένου εναέριου χώρου· 8) «πτήση αναχώρησης», πτήση η οποία προέρχεται από αεροδρόμιο εντός καθορισμένου εναέριου χώρου, στη συνέχεια διέρχεται από τον καθορισμένο εναέριο χώρο και κατόπιν είτε προσγειώνεται σε αεροδρόμιο εντός του καθορισμένου εναέριου χώρου είτε εξέρχεται από τον καθορισμένο εναέριο χώρο εισερχόμενη σε παρακείμενο τομέα έξω από αυτόν· 9) «αερομεταφορέας», πρόσωπο, οργανισμός ή επιχείρηση που ασχολείται ή προσφέρεται να ασχοληθεί με την εκμετάλλευση αεροσκαφών· 10) «κατάλογος εκχώρησης κωδικών», έγγραφο όπου ορίζεται η συνολική κατανομή κωδικών SSR στα κράτη μέλη και στις μονάδες εξυπηρέτησης εναέριας κυκλοφορίας (ATS), το οποίο έχει συμφωνηθεί μεταξύ των κρατών μελών και έχει δημοσιευθεί στο σχέδιο αεροναυτιλίας για την ευρωπαϊκή περιοχή της ΔΟΠΑ· 11) «συλλογική αλυσίδα επιτήρησης», αλυσίδα επιτήρησης που απαιτεί τόσο επίγεια όσο και αερομεταφερόμενα συστατικά στοιχεία για τον προσδιορισμό στοιχείων δεδομένων επιτήρησης· 12) «ολοκληρωμένο σύστημα επεξεργασίας αρχικού σχεδίου πτήσης», σύστημα στο πλαίσιο του ευρωπαϊκού δικτύου διαχείρισης της εναέριας κυκλοφορίας, μέσω του οποίου παρέχεται στον εναέριο χώρο που καλύπτεται από τον παρόντα κανονισμό κεντρική υπηρεσία επεξεργασίας προγραμματισμού και κατανομής των πτήσεων, η οποία συνίσταται στη λήψη, επικύρωση και κατανομή των σχεδίων πτήσης. Άρθρο 4 Απαιτήσεις επιδόσεων 1. Τα κράτη μέλη που είναι αρμόδια για την παροχή υπηρεσιών εναέριας κυκλοφορίας στον εναέριο χώρο που ορίζεται στο παράρτημα Ι διασφαλίζουν την υλοποίηση της δυνατότητας αναγνώρισης μεμονωμένου αεροσκάφους με τη χρήση χαρακτηριστικών αναγνώρισης αεροσκάφους διαβιβαζόμενων μέσω «καθοδικής ζεύξης»: α) τουλάχιστον για το 50% όλων των υπερπτήσεων του καθορισμένου εναέριου χώρου του εκάστοτε κράτους μέλους, και β) τουλάχιστον για το 50% του συνδυασμένου συνολικού αριθμού όλων των πτήσεων άφιξης και αναχώρησης εντός του καθορισμένου εναέριου χώρου του εκάστοτε κράτους μέλους. 2. Οι πάροχοι υπηρεσιών αεροναυτιλίας διασφαλίζουν ότι, το αργότερο έως τις 2 Ιανουαρίου 2020, η αλυσίδα συλλογικής επιτήρησης θα έχει την απαραίτητη δυνατότητα που θα τους επιτρέπει την αναγνώριση μεμονωμένου αεροσκάφους με τη χρήση χαρακτηριστικών αναγνώρισης αεροσκάφους διαβιβαζόμενων μέσω «καθοδικής ζεύξης». 3. Οι πάροχοι υπηρεσιών αεροναυτιλίας που επιτυγχάνουν την αναγνώριση επιμέρους αεροσκάφους με τη χρήση χαρακτηριστικών αναγνώρισης αεροσκάφους διαβιβαζόμενων μέσω «καθοδικής ζεύξης» διασφαλίζουν τη συμμόρφωση με τις απαιτήσεις οι οποίες καθορίζονται στο παράρτημα ΙΙ. 4. Οι πάροχοι υπηρεσιών αεροναυτιλίας που επιτυγχάνουν την αναγνώριση μεμονωμένου αεροσκάφους με τη χρήση διακριτών κωδικών SSR εκτός του εναέριου χώρου που καθορίζεται στο παράρτημα Ι, διασφαλίζουν τη συμμόρφωση με τις απαιτήσεις οι οποίες καθορίζονται στο παράρτημα ΙΙΙ. 5. Οι πάροχοι υπηρεσιών αεροναυτιλίας διασφαλίζουν ότι: α) χρησιμοποιούνται τα συστήματα που περιλαμβάνονται στο άρθρο 2 παράγραφος 1 στοιχεία β), γ) και δ), κατά περίπτωση, για την εκπλήρωση των απαιτήσεων που καθορίζονται στις παραγράφους 3 και 4 του παρόντος άρθρου· β) χρησιμοποιούνται τα συστήματα ή οι διαδικασίες που περιλαμβάνονται στο άρθρο 2 παράγραφος 1 στοιχεία β), γ) και δ), κατά περίπτωση, προκειμένου να ενημερώνονται οι ελεγκτές για τις περιπτώσεις ακούσιας εκχώρησης του ίδιου κωδικού SSR σε περισσότερα από ένα αεροσκάφη. 6. Τα κράτη διασφαλίζουν ότι: α) δηλώνονται οι όγκοι εναέριου χώρου στην κεντρική υπηρεσία προγραμματισμού, επεξεργασίας και κατανομής των πτήσεων που αναφέρεται στο σημείο 1 του παραρτήματος ΙΙ με σκοπό την εκπλήρωση των απαιτήσεων των παραγράφων 1 και 2 του παρόντος άρθρου και το στοιχείο β) της παρούσας παραγράφου· β) το ολοκληρωμένο σύστημα επεξεργασίας του αρχικού σχεδίου πτήσης ενημερώνει όλους τους επηρεαζόμενους παρόχους υπηρεσιών αεροναυτιλίας για εκείνες τις πτήσεις που κρίνονται επιλέξιμες για τη χρήση του κωδικού ευδιακριτότητας ο οποίος αναφέρεται στο στοιχείο γ)· γ) συμφωνείται μεταξύ όλων των κρατών μελών και γίνεται ο απαραίτητος συντονισμός με όλες τις ευρωπαϊκές τρίτες χώρες, ένας μοναδικός κωδικός ευδιακριτότητας ο οποίος εκχωρείται αποκλειστικά και μόνο σε αεροσκάφη για τα οποία η αναγνώριση μεμονωμένου αεροσκάφους επιτυγχάνεται με τη χρήση χαρακτηριστικών αναγνώρισης αεροσκάφους διαβιβαζόμενων μέσω «καθοδικής ζεύξης». Άρθρο 5 Απαιτήσεις ασφάλειας πτήσεων 1. Τα κράτη μέλη διασφαλίζουν ότι πριν από κάθε αλλαγή στα υφιστάμενα συστήματα που αναφέρονται στο άρθρο 2 παράγραφος 1 στοιχεία β), γ) και δ) ή πριν εισαχθούν νέα συστήματα, τα εμπλεκόμενα μέρη διενεργούν αξιολόγηση ασφαλείας, η οποία περιλαμβάνει διαδικασίες εντοπισμού των κινδύνων, αξιολόγησης και μείωσης της επικινδυνότητας. 2. Για τους σκοπούς των αξιολογήσεων που περιλαμβάνονται στην παράγραφο 1, λαμβάνονται υπόψη τουλάχιστον οι απαιτήσεις που καθορίζονται στο παράρτημα IV. Άρθρο 6 Συμμόρφωση ή καταλληλότητα χρήσης των συστατικών στοιχείων Πριν την έκδοση δήλωσης ΕΚ συμμόρφωσης ή καταλληλότητας χρήσης που αναφέρεται στο άρθρο 5 του κανονισμού (ΕΚ) αριθ. 552/2004, οι κατασκευαστές συστατικών στοιχείων των συστημάτων που αναφέρονται στο άρθρο 2 παράγραφος 1 του παρόντος κανονισμού ή οι εξουσιοδοτημένοι αντιπρόσωποί τους που είναι εγκαταστημένοι στην Ένωση αξιολογούν τη συμμόρφωση ή την καταλληλότητα χρήσης των εν λόγω συστατικών στοιχείων σύμφωνα με τις απαιτήσεις που καθορίζονται στο παράρτημα V. Ωστόσο, οι διαδικασίες πιστοποίησης που είναι σύμφωνες με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (4), θεωρούνται αποδεκτές διαδικασίες για την εκτίμηση της συμμόρφωσης των συστατικών στοιχείων εάν περιλαμβάνουν απόδειξη της συμμόρφωσης με τις εφαρμοστέες απαιτήσεις επιδόσεων και ασφαλείας του παρόντος κανονισμού. Άρθρο 7 Επαλήθευση των συστημάτων 1. Οι πάροχοι υπηρεσιών αεροναυτιλίας που μπορούν να αποδείξουν ή έχουν αποδείξει ότι πληρούν τις προϋποθέσεις που καθορίζονται στο παράρτημα VI διενεργούν επαλήθευση των συστημάτων τα οποία αναφέρονται στο άρθρο 2 παράγραφος 1 στοιχεία β), γ) και δ) σύμφωνα με τις απαιτήσεις που καθορίζονται στο μέρος Α του παραρτήματος VII. 2. Οι πάροχοι υπηρεσιών αεροναυτιλίας οι οποίοι δεν μπορούν να αποδείξουν ότι πληρούν τις προϋποθέσεις που καθορίζονται στο παράρτημα VI αναθέτουν σε κοινοποιημένο οργανισμό τη διενέργεια επαλήθευσης των συστημάτων που αναφέρονται στο άρθρο 2 παράγραφος 1 στοιχεία β), γ) και δ). Η επαλήθευση διενεργείται σύμφωνα με τις απαιτήσεις που καθορίζονται στο μέρος Β του παραρτήματος VII. 3. Οι διαδικασίες πιστοποίησης που είναι σύμφωνες με τον κανονισμό (ΕΚ) αριθ. 216/2008 θεωρούνται αποδεκτές διαδικασίες για την επαλήθευση συστημάτων εφόσον περιλαμβάνουν απόδειξη της συμμόρφωσης με τις εφαρμοστέες απαιτήσεις επιδόσεων και ασφαλείας του παρόντος κανονισμού. Άρθρο 8 Πρόσθετες απαιτήσεις για παρόχους υπηρεσιών αεροναυτιλίας 1. Οι πάροχοι υπηρεσιών αεροναυτιλίας διασφαλίζουν ότι όλο το αρμόδιο προσωπικό έχει λάβει δεόντως γνώση των απαιτήσεων που καθορίζονται στον παρόντα κανονισμό και είναι κατάλληλα εκπαιδευμένο για να φέρει σε πέρας τα καθήκοντά του. 2. Οι πάροχοι υπηρεσιών αεροναυτιλίας: α) εκπονούν και διατηρούν επιχειρησιακά εγχειρίδια, τα οποία περιέχουν τις αναγκαίες οδηγίες και πληροφορίες προς το αρμόδιο προσωπικό τους σχετικά με την εφαρμογή του παρόντος κανονισμού· β) διασφαλίζουν ότι τα εγχειρίδια που αναφέρονται στο στοιχείο α) είναι προσβάσιμα και επικαιροποιούνται και ότι η επικαιροποίησή τους και η διανομή τους υπόκεινται σε κατάλληλη διαχείριση της ποιότητας και της μορφής τεκμηρίωσης· γ) διασφαλίζουν ότι οι μέθοδοι εργασίας και οι επιχειρησιακές διαδικασίες είναι σύμφωνες με τον παρόντα κανονισμό. Άρθρο 9 Πρόσθετες απαιτήσεις για αερομεταφορείς 1. Οι αερομεταφορείς λαμβάνουν τα αναγκαία μέτρα προκειμένου να διασφαλίζουν ότι το προσωπικό τους που χειρίζεται και συντηρεί τον εξοπλισμό επιτήρησης έχει λάβει δεόντως γνώση των σχετικών απαιτήσεων που καθορίζονται στον παρόντα κανονισμό και είναι κατάλληλα εκπαιδευμένο για να φέρει σε πέρας τα καθήκοντά του, καθώς και ότι οι οδηγίες σχετικά με τη χρήση του εν λόγω εξοπλισμού είναι διαθέσιμες στον θάλαμο διακυβέρνησης. 2. Οι αερομεταφορείς λαμβάνουν τα αναγκαία μέτρα προκειμένου να διασφαλίσουν ότι παρέχεται επί του αεροσκάφους, η λειτουργία διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης» όταν αυτό απαιτείται επιχειρησιακά, σύμφωνα με το άρθρο 4 παράγραφοι 1 και 2. 3. Οι αερομεταφορείς διασφαλίζουν ότι οι ρυθμίσεις της λειτουργίας διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης» που αναφέρεται στην παράγραφο 4 είναι σύμφωνες με το στοιχείο 7 "προσδιορισμός αεροσκάφους" του σχεδίου πτήσης που αναφέρεται στο σημείο 2 του παραρτήματος του κανονισμού (ΕΚ) αριθ. 1033/2006 (5). 4. Οι αερομεταφορείς που έχουν τη δυνατότητα αλλαγής των διαβιβαζόμενων μέσω «καθοδικής ζεύξης» χαρακτηριστικών αναγνώρισης αεροσκάφους σύμφωνα με την παράγραφο 2, εφόσον αυτά είναι αερομεταφερόμενα διασφαλίζουν ότι δεν θα αλλάζουν τα διαβιβαζόμενα μέσω «καθοδικής ζεύξης» χαρακτηριστικά αναγνώρισης αεροσκάφους κατά τη διάρκεια της πτήσης, εκτός εάν ο πάροχος υπηρεσιών αεροναυτιλίας υποβάλλει σχετικό αίτημα. Άρθρο 10 Πρόσθετες απαιτήσεις για τα κράτη μέλη Τα κράτη μέλη διασφαλίζουν τη συμμόρφωση με τον παρόντα κανονισμό, περιλαμβανομένης και της δημοσίευσης των σχετικών πληροφοριών σε εθνικά έντυπα που έχουν ως αντικείμενο θέματα αεροναυτιλίας. Άρθρο 11 Εξαιρέσεις 1. Συγκεκριμένα για περιοχές προσέγγισης όπου παρέχονται υπηρεσίες εναέριας κυκλοφορίας από στρατιωτικές μονάδες ή υπό στρατιωτική επίβλεψη και όταν περιορισμοί που αφορούν τις συμβάσεις προμηθειών παρεμποδίζουν τη συμμόρφωση με το άρθρο 4 παράγραφος 2, τα κράτη μέλη κοινοποιούν στην Επιτροπή, το αργότερο έως την 31η Δεκεμβρίου 2017, την ημερομηνία συμμόρφωσης με τη λειτουργία διαβίβασης των χαρακτηριστικών αναγνώρισης αεροσκάφους μέσω «καθοδικής ζεύξης», η οποία δεν μπορεί να είναι μεταγενέστερη της 2ας Ιανουαρίου 2025. 2. Κατόπιν διαβούλευσης με τον Διαχειριστή Δικτύου, το αργότερο έως την 31η Δεκεμβρίου 2018, η Επιτροπή μπορεί να αναθεωρήσει τις εξαιρέσεις που έχουν κοινοποιηθεί σύμφωνα με την παράγραφο 1 και θα μπορούσαν να έχουν σημαντικές επιπτώσεις στο ΕΔΔΕΚ. Άρθρο 12 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 9η Φεβρουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Νοεμβρίου 2011.

Κυκλοφοριακές διατάξεις